Kalau saya, adik-beradik haram tinggal bersama – Michael Ang

PETALING JAYA: Pengarah sensasi, Michael Ang menyarankan penyanyi Shila Amzah menyediakan kediaman lain hanya untuk didiami ibunya seorang, Fauziah Sarman.

Michael berkata, jika situasi sama berlaku dalam keluarganya, dia akan meletakkan syarat adik-beradik lain hanya boleh datang melawat, bukan tinggal sebumbung.

“Kalau saya, saya jual banglo RM2 juta beli kondominium mewah bagi mak duduk dan aku bagi juga seorang bibik (pembantu rumah).

“Bil utiliti semua ditanggung cuma dengan satu syarat, hanya mak sahaja boleh duduk. Adik-adik lain diharamkan bermalam atau tinggal di kondominium itu.

“Kalau mahu datang tengok mak dibenarkan. Pandai ke tidak?,” katanya dalam perkongsian Instagram.

Menurut Michael yang sememangnya lantang mengulas isu berkaitan dunia hiburan, paling penting hartanah baharu itu akan didaftarkan atas nama sendiri.

“Tetapi kondominium itu nanti atas nama saya. Kalau saya mati dulu, rumah tu akan jadi anak saya punya tapi dia tak boleh jual atau buat apa-apa selagi mak masih hidup,” tulisnya.

Menerusi ruangan komen pula rata-rata pengikut bersetuju dengan saranan tersebut malah percaya penyanyi Patah Seribu itu jugak mempunyai perancangan sama tetapi ditentang dua adiknya, Amir Syafiq dan Syada.

“Rasanya itu perancangan dia (Shila), tetapi keliling mak dia yang menyalak siap suruh tukar nama rumah tu kepada nama mak dia. Meroyan ada adik-adik macam tu, kemaruk harta kakak,” kata netizen.

“Memang itu dia nak buat tapi nak buat macam mana mak pun macam macam selesa duduk banglo, macam tak nak kondominium. Tak kesian langsung anak tu bayar bil bulanan, bukan murah,” kata seorang pengguna akaun lain. – Kosmo

Authors

Media Variasi

View all posts

Diyana Rahip

View all posts

View all posts

View all posts


EPL: Dua gol Nunez bantu Liverpool atasi Southampton 3-1

PENYERANG Darwin Nunez, menjaringkan dua gol untuk memberikan kemenangan 3-1 buat Liverpool ketika menentang Southampton pada perlawanan Liga Perdana Inggeris (EPL) 2022/2023 di Anfield, malam tadi.

Liverpool mendahului perlawanan hasil tandukan Roberto Firmino namun Southampton yang kini dibimbing pengedali baru, Nathan Jones, menyamakan kedudukan menerusi Che Adams.

Nunez menunjukkan ketajamannya di pintu gol dengan meledak pada minit ke-21 dan 42, dengan penyerang dari Uruguay itu sudah merekodkan lima jaringan dalam penampilan musim pertamanya buat The Reds.

Liverpool yang bermain tanpa jurulatih mereka, Jurgen Klopp digantung satu perlawanan kini menduduki tangga keenam liga EPL dengan kutipan 22 mata.

Author

Mohamad Fitri Hazim Hazam

View all posts

View all posts


Penjaga gol TFC mohon maaf hampakan penyokong

Penjaga gol berusia 21 tahun itu turut mengakui kesilapannya melepaskan gol mudah ketiga buat Johor Darul Ta’zim (JDT), menyebabkan Terengganu terlepas peluang membawa pulang kejuaraan berprestij itu setelah 11 tahun menunggu.

Menurut Rahadiazli, seperti penyokong setia bola sepak Terengganu, beliau masih terkilan dan kecewa kerana gagal menghadiahkan piala buat penyokong TFC pada penampilan pertamanya di pentas perlawanan akhir yang berakhir dengan kekalahan 1-3 di tangan JDT.

“Saya akui tidak bermain seperti yang diharapkan semua orang, persembahan pada malam itu di bawah kemampuan sebenar saya.

“Saya dengan rendah hati memohon maaf kerana tak berjaya bawa balik piala ke Terengganu. Ini juga sebenarnya adalah impian dan harapan saya,” katanya ketika ditemui pada sesi latihan di Gong Badak, petang semalam.

Bagaimanapun, Rahadiazli yang juga pemain skuad Bawah-23 Tahun Kebangsaan enggan terus berduka dan bertekad menjadikan kesilapan tersebut sebagai pengajaran berharga.

Katanya, tiupan semangat daripada jurulatih, rakan sepasukan serta peminat bola sepak dijadikan azimat untuk beliau bangkit dan memperbaiki kesilapan pada masa hadapan.

“Saya juga enggan ambil tahu tentang komen-komen negatif peminat di laman sosial dan perkara yang sudah lepas saya akan jadikan tauladan untuk perbaiki kesilapan,” katanya.

Dalam pada itu, pemain kelahiran Setiu, Terengganu itu turut melahirkan rasa syukur kerana terpilih menyertai kem latihan pusat Harimau Malaya bagi menghadapi kejohanan Piala Raja Thailand yang bermula dari 22 hingga 25 Sept ini di Chiang Mai.

Katanya, peluang tersebut akan digunakan sebaik mungkin untuk mempamer prestasi terbaik bagi meraih peluang beraksi bersama pasukan kebangsaan. – BERNAMA


Tambang feri penduduk Pulau Tioman RM20 sehala mulai Januari

ROMPIN: Kerajaan Pahang bersetuju mengurangkan kadar tambang feri antara Pulau Tioman dan tanah besar untuk penduduk pulau berkenaan kepada RM20 sehala berbanding kadar semasa RM50, mulai Januari tahun depan.

Menteri Besar, Datuk Seri Wan Rosdy Wan Ismail berkata, pengurangan 60 peratus itu bakal ditanggung kerajaan negeri membabitkan implikasi kewangan sebanyak RM500,000 dan akan memberi manfaat kepada kira-kira 3,600 penduduk pulau itu.

“Apabila mereka (penduduk Pulau Tioman) berjumpa saya, ramai yang mengatakan tambang ke tanah besar mahal, jadi saya tanya berapa (jumlah tambang) yang mereka mampu dan rata-rata mengatakan RM20,” katanya sambil menambah perkara itu telah dibincangkan bersama Pegawai Kewangan Negeri.

Beliau berkata demikian kepada pemberita selepas menghadiri program santai petang bersama penduduk Kampung Jawa di sini hari ini.

Kadar tambang baharu itu, menurut Wan Rosdy hanya membabitkan laluan masuk ke Pulau Tioman menggunakan Jeti Teluk Gading (dahulunya Tanjung Gemok), manakala harga tambang bagi penumpang dewasa bukan penduduk Pulau Tioman dan pelancong kekal RM60 sehala.

Selain itu, beliau turut memaklumkan kerajaan meluluskan pembinaan klinik dengan kemudahan wad bersalin, khidmat pergigian dan doktor pakar di pulau itu bagi memudahkan penduduknya mendapatkan rawatan.

“Ini bakal memudahkan (urusan) penduduk Pulau Tioman terutamanya ibu yang bakal bersalin tidak perlu pergi ke tanah besar, ia satu kemudahan dan perkara ini mudah diperoleh kerana kerajaan Pusat dan negeri adalah selari,” katanya. – BERNAMA


Konflik Palestin-Israel: KKM sedia hantar pasukan perubatan apabila dibenarkan

PUTRAJAYA: Kementerian Kesihatan (KKM) bersedia menghantar pasukan perubatan ke Gaza, Palestin selain telah mengenal pasti pasukan yang boleh dimobilisasikan sebaik sahaja kebenaran diberikan.

Bagaimanapun, menurut KKM, buat masa ini, penghantaran pasukan perubatan belum dapat dilaksanakan kerana tidak dibenarkan ekoran mengambil kira keadaan semasa peperangan yang masih berlaku di Semenanjung Gaza.

“KKM bersedia dan telah mengenal pasti pasukan perubatan yang boleh dimobilisasikan sebaik sahaja kebenaran diberikan.

“Pasukan perubatan itu juga akan didedahkan dengan latihan persediaan yang bersesuaian kerana akan terlibat dalam merawat mangsa-mangsa bencana peperangan,” katanya dalam satu kenyataan di sini tadi.

KKM berkata, penghantaran pasukan terbabit akan dibuat menerusi kerjasama Kementerian Luar Negeri dan agensi awam lain serta koordinasi oleh International Red Cresent.

Pada masa sama, KKM menjelaskan, pihaknya sentiasa mengikuti perkembangan di Gaza serta telah mengenal pasti keperluan bantuan kemanusiaan dan perubatan diperlukan.

“Menerusi maklumat disampaikan oleh Gaza-Medics Worldwide, daripada sejumlah 35 buah hospital terdapat di Semenanjung Gaza, satu per tiga telah musnah.

“Sehubungan itu, perlu ada usaha untuk memulih dan menambah baik kemudahan perkhidmatan perubatan di hospital-hospital yang masih beroperasi.

“Penambahan kemudahan itu bertujuan menampung keperluan perkhidmatan yang mendesak dan sangat diperlukan oleh rakyat di Gaza buat masa ini,” jelasnya.

Katanya, KKM turut mengambil langkah menyediakan bantuan kemudahan perubatan untuk dihantar ke Semenanjung Gaza, Palestin.

Katanya, usaha itu dibuat menerusi kerjasama dengan badan-badan bukan Kerajaan dan Kementerian Luar Negeri Malaysia.

“Bantuan tersebut antaranya alat consumable seperti syringe pump, suture, IV cannula, dressings dan bandage selain perkhidmatan neurosurgery dan surgical trauma.

“Ia turut melibatkan kemudahan peralatan seperti ‘medical beds’ dan ubatan yang bersesuaian,” katanya.

Mengulas lanjut, KKM berkata, bantuan kemudahan perubatan pertama dari Malaysia telah dilaksanakan pada 3 November 2023 iaitu sebanyak 20 tan, manakala penerbangan kedua dibuat pada 11 November 2023 juga sebanyak 20 tan.

Jelasnya, KKM juga akan menghantar alat guna habis consumables dan ubat-ubatan dalam siri penghantaran bantuan ketiga dalam tempoh yang terdekat. – Kosmo

Authors

Media Variasi

View all posts

Diyana Rahip

View all posts

View all posts

View all posts


Jangan samakan saya dengan ‘kluster mahkamah’ – Wan Saiful nekad lepas jawatan

CYBERJAYA: Datuk Wan Saiful Wan Jan mengumumkan hasratnya untuk melepaskan jawatan sebagai Ketua Penerangan Bersatu berikutan pendakwaan dikenakan terhadapnya berhubung projek Jana Wibawa.

Justeru, beliau memohon supaya Presiden Bersatu, Tan Sri Muhyiddin Yassin dan seluruh majlis pimpinan parti membuat keputusan mengenai kedudukannya dalam jawatan berkenaan.

“Keputusan saya ini sesuai dengan prinsip, integriti dan semangat saya junjung selama ini dan saya menegaskan untuk membezakan antara saya dengan kluster mahkamah yang sedang bermaharajalela dengan PH dan BN hari ini.

“Jawatan Ketua Penerangan adalah jawatan eksekutif dari parti, maka saya lepaskan jawatan ini kerana ini jugalah pegangan yang saya yakini selama ini,
sehinggalah saya dapat membersihkan nama saya melalui melalui proses perundangan.

“Jadi, jangan sesekali ada mana-mana pihak cuba menyamakan saya dengan individu-individu lain dalam kluster mahkamah. Saya dengan suka hati, rela tanpa berbelah bahagi melepaskan jawatan saya yang berbentuk eksekutif ini sedangkan mereka, mencari dan menggunakan jawatan eksekutif untuk kepentingan diri sendiri,” katanya pada sidang media di lobi Parlimen hari ini.

Untuk rekod, Ahli Parlimen Tasek Gelugor itu dihadapkan ke Mahkmah Sesyen Kuala Lumpur, semalam, atas dua pertuduhan meminta dan menerima rasuah berjumlah RM6.9 juta membabitkan projek Jana Wibawa bernilai RM232 juta pada tahun lalu.

Bagaimanapun, Wan Saiful, 48, mengaku tidak bersalah sejurus pertuduhan dikemukakan terhadapnya di hadapan Hakim Azura Alwi.

Author

Diyana Rahip

View all posts

View all posts


Laluan MRR2 berlubang, pengguna ke arah Ampang diminta guna laluan alternatif

KUALA LUMPUR: Pengguna Jalan Lingkaran Tengah 2 (MRR2) menuju ke Ampang, Selangor dinasihatkan menggunakan laluan alternatif berikutan berlaku ‘sinkhole’ (lubang benam) di Seksyen 21.30 laluan terbabit, hari ini.

Kejadian dilaporkan berlaku pada 8 pagi tadi menyebabkan lorong kedua laluan di lokasi kejadian terpaksa ditutup daripada kenderaan untuk kerja pembaikan.

Jabatan Kerja Raya (JKR) Gombak dalam kenyataan berkata, lokasi kejadian lubang benam itu berhampiran sebuah stesen minyak di Hulu Kelang dan laluan yang ditutup adalah sepanjang 10 meter.

“Laluan masih dibuka kepada semua kenderaan, namun aliran trafik di laluan itu sesak sejauh kira-kira dua kilometer dan kesesakan dijangka akan terus meningkat.

“Justeru, pengguna jalan raya yang menuju ke arah Ampang dinasihatkan menggunakan laluan alternatif iaitu menggunakan Lebuhraya Duta-Ulu Kelang Expressway (Duke),” katanya.

Kenyataan itu memaklumkan kejadian lubang benam berkenaan didapati berpunca daripada penutup ‘slab crossing culvert’ yang patah.

Katanya, petugas kini sedang mengawal trafik di lokasi kejadian dan kerja pembaikan akan dilaksanakan oleh JKR Gombak selepas mendapat penilaian bagi melaksanakan kerja pembaikan di lokasi. – Harian Metro

Author

Media Variasi

View all posts

View all posts


Kerani rugi RM45,000, terlalu percayakan ‘BF’ di Instagram

CYBERJAYA: Dek kerana terlalu percaya dengan tawaran teman lelaki bahawa akan mendapat imbuhan sekiranya menyertai misi bantuan kemanusiaan, seorang wanita yang juga kerani terpaksa berputih mata akibat mengalami kerugian hampir RM45,000.

Ketua Polis Daerah Melaka Tengah, Asisten Komisioner Christopher Patit berkata, mangsa berusia 29 tahun berkenalan dengan suspek berusia 37 melalui aplikasi Instagram sejak Februari lalu.

Menurutnya, suspek telah menawarkan kepada mangsa untuk menyertai program menderma atau memberi bantuan kemanusiaan dan pembangunan kepada kanak-kanak di luar negara melalui Pertubuhan United Nations Children’s Fund.

“Mangsa tertarik apabila suspek memaklumkan jika aktif bersama pertubuhan tersebut, dia bakal menerima imbuhan daripada bank.

“Tanpa berfikir panjang mangsa mendaftarkan diri ke pautan palsu yang diberikan oleh suspek untuk memudahkan proses menderma kepada pertubuhan yang tidak wujud itu,” katanya dalam satu kenyataan pada Jumaat.

Tambah Christopher, selepas mendaftar, mangsa kemudian diminta membuat dua transaksi derma kepada pertubuhan terbabit menerusi dua akaun berbeza.

“Mangsa telah membuat transaksi berjumlah RM45,000 ke dua akaun berbeza pada 25 dan 26 Februari lalu.

“Apabila tidak menerima sebarang imbuhan seperti yang dijanjikan, mangsa yang berasakan dirinya ditipu membuat laporan polis,” maklumnya.

Tegasnya lagi, kes berkenaan disiasat mengikut Seksyen 420 Kanun Keseksaan.

Pada masa sama, beliau menyatakan bahawa African Scam pada kali ini menggunakan modus operandi baharu dengan taktik penipuan menderma.

“Saya menasihati orang awam agar sentiasa berhati-hati dengan sebarang pautan, panggilan atau aplikasi telefon yang diterima daripada pihak dikenali,” katanya.

Author

Diyana Rahip

View all posts

View all posts


Kerajaan perlu timbang tutup pintu sempadan negara – Pakar

KUALA LUMPUR: Penularan pantas beberapa subvarian baharu  COVID-19 yang dikesan di beberapa buah negara sudah tentu membangkitkan kebimbangan masyarakat negara ini terutama dengan jangkaan kehadiran pelancong dari China dalam jumlah besar ke Malaysia berikutan pembukaan sempadan negara itu sejak 8 Januari lepas.

Negara tanah besar China itu berhadapan gelombang besar COVID-19 akibat varian BA.5.2 dan varian BF.7 merangkumi lebih kurang 80 peratus daripada varian yang menular di negara berkenaan pada masa ini.

Laporan terkini menyebut di Henan (wilayah ketiga paling padat di China) sahaja, hampir 90 peratus penduduknya iaitu sekitar 88.5 juta daripada jumlah penduduk seramai 99.4 juta, dijangkiti COVID-19.

Di samping itu, Amerika Syarikat dan Eropah kini bergelut dengan lonjakan kes COVID-19 akibat penularan subvarian Omicron, XBB.1.5 yang dikenali dengan nama ‘Kraken’ yang berpotensi mencetuskan gelombang besar COVID-19.

Susulan kepada situasi berkenaan, banyak pihak mendesak kerajaan Malaysia mengambil langkah  wajar yang lebih serius bagi memastikan kesemua pelancong  patuh dengan Standard Prosedur Operasi (SOP) dan arahan ditetapkan bagi memastikan virus pembawa penyakit berjangkit COVID-19 itu dapat dikekang penularannya.

TUTUP PINTU SEMPADAN?

Mengulas mengenai isu ini, pakar kesihatan awam, Dr Hanafiah Bashirun berkata, kerajaan wajar mempertimbangkan penutupan semula pintu sempadan negara kerana ia adalah langkah terbaik yang boleh dilaksanakan ketika ini bagi membendung subvarian baharu yang sedang menular pantas.

Beliau berpandangan, cadangan kerajaan memperketatkan saringan COVID-19 di pintu masuk sempadan negara tidak dijamin selamat dan negara perlu mengambil iktibar daripada apa yang berlaku sehingga memaksa kerajaan menguatkuasakan Perintah Kawalan Pergerakan (PKP).

Untuk rekod, kes pertama COVID-19 (sebelum ini dikenali sebagai 2019-nCOV) dilaporkan di negara ini pada 25 Januari 2020, melibatkan tiga warga China yang masuk ke Malaysia melalui Johor dari Singapura pada 23 Januari.

“Melakukan saringan COVID-19 ke atas pelancong luar adalah langkah kawalan sedia ada dan ia telah pun dibuat sebelum ini dan  saya berpandangan ia perlu ada penambahbaikan.

“Menteri Kesihatan juga perlu uar-uarkan kepada orang awam apa  solusi terbaik yang akan dilakukan Kementerian Kesihatan  bagi mengelakkan pelancong yang positif virus COVID-19 lolos masuk ke negara ini,’’ katanya kepada Bernama.

Menurut Dr Hanafiah lagi, kerajaan seharusnya merangka mekanisme terbaik menangani penularan  COVID-19 bagi menjamin keselamatan  rakyat selain memastikan tidak berlakunya lonjakan kes sehingga mengakibatkan sekatan pergerakan sepertimana sebelum ini.

“Setakat ini, saya tidak nampak sebarang inisiatif terbaharu yang akan dibuat Kerajaan Perpaduan  sekiranya kes naik mendadak susulan kewujudan pelbagai varian baharu COVID-19 di beberapa negara luar termasuk China.

“Pastinya rakyat tertunggu-tunggu apakah jaminan ditawarkan kerajaan sekiranya jumlah kes naik mendadak  berpunca daripada kes import memandangkan mereka bimbang sekiranya terpaksa berdepan lagi dengan PKP, ” katanya.

Pada Rabu lepas (4 Januari),  jemaah menteri memutuskan untuk tidak menguatkuasakan sekatan pelancong asing dari negara tertentu di Pintu Masuk Antarabangsa (PMA) negara dan susulan itu kerajaan akan memperketatkan kawalan sedia ada  di pusat Imigresen.

Menteri Dalam Negeri, Datuk Seri Saifuddin Nasution Ismail pada Isnin (9 Januari) berkata, SOP kemasukan pelancong asing di semua pintu masuk antarabangsa adalah kekal dan sebarang  keputusan mengenai SOP baharu hanya akan dibuat berdasarkan data terkini COVID-19.

Sementara itu, Ketua Pengarah Kementerian Kesihatan Malaysia (KKM), Tan Sri Dr Noor Hisham Abdullah berkata, pihaknya tidak menjangkakan berlaku lonjakan kes baharu COVID-19 semasa musim perayaan ini.

Menurut beliau, berdasarkan pengalaman setelah sempadan negara dibuka semula pada 1 April 2022 iaitu pelbagai perayaan seperti Hari Raya Aidilfitri, Aidiladha dan Krismas telah dilalui serta rakyat Malaysia kembali dari tanah suci, malah ketika Pilihan Raya Umum ke-15, tidak berlaku lonjakan kes.

“Pengalaman kita pada 1 April lepas, pada permulaan kita tidak yakin kes dapat dikawal dengan baik tapi ternyata tempoh masa lebih lapan bulan telah menunjukkan kes dapat dikawal dengan baik walaupun dah buka semua sempadan, semua sektor dan membenarkan semua perayaan dan perhimpunan,” katanya dalam Sesi Libat Urus Menteri Kesihatan Bersama Media di Kuala Lumpur semalam (10 Januari).

Beliau menambah, kes baharu COVID-19 dalam negara menunjukkan trend penurunan iaitu kurang 500 kes baharu dicatatkan setiap hari dalam tempoh dua minggu lepas, berbanding antara 3,000 ke 4,000 kes beberapa bulan sebelum ini.

Beliau berkata vaksin yang digunakan juga dilihat masih mampu memberi perlindungan daripada jangkitan COVID-19.

RUJUK PENGALAMAN TERDAHULU

Bagi pensyarah Pusat Sains Liberal Universiti Malaysia Perlis (Unimap), Muhammad Izmer Yusof, beliau berpandangan,  walaupun tiada langkah drastik diambil buat masa ini berikutan jangkitan kes masih lagi terkawal, namun Kerajaan Perpaduan masih melihat virus COVID-19 sebagai ancaman kesihatan.

Pengalaman kerajaan terdahulu menangani COVID-19  pastinya  akan digunakan sebaik mungkin  kerajaan pimpinan Datuk Seri Anwar Ibrahim dalam memutuskan tindakan sesuai membendung wabak berkenaan.

“Malaysia setakat ini menunjukkan trend jangkitan yang masih rendah  sekitar 300 ke 500 kes harian berbanding tahun lepas (2022). Kes harian baharu COVID-19 negara pernah merekodkan kes harian melebihi 33,000.

“Kritikaliti kerajaan waktu ini tidak sama ketika kes harian mencecah puluhan ribu kes. Sekiranya ada pihak melihat kerajaan baharu tidak komited atau tidak serius menangani COVID-19 adalah tidak  tepat kerana langkah agresif  akan diambil kerajaan berdasarkan indikator tertentu yang digunakapakai sebelum ini apabila kes menunjukkan semakin serius,’’ katanya.

Namun begitu katanya, memutuskan pelaksanaan PKP bukan satu jalan penyelesaian muktamad, sebaliknya langkah pencegahan awal adalah solusi tepat bagi mengekang jangkitan virus berkenaan.

Menurut Muhammad Izmer, langkah pencegahan itu termasuk kembali mengamalkan SOP seperti pemakaian pelitup muka, basuh tangan secara kerap serta pengambilan vaksin dan dos penggalak COVID-19.

“Kerajaan juga perlu kerap memberikan maklumat berhubung situasi terkini COVID-19 selain sentiasa memberikan peringatan kepada rakyat untuk menjaga kesihatan kendiri.

“Vaksinasi juga penting meskipun masih ada kes jangkitan tetapi  kematian akibat virus itu bukan lagi isu utama kerana  ramai yang dijangkiti berada pada  tahap satu dan dua sahaja kerana kebanyakannya lengkap divaksin,’’ katanya.

KAJIAN VAKSIN

Menyentuh mengenai keberkesanan vaksin, Dr Hanafiah pula menyarankan agar kerajaan melakukan kajian lebih terperinci mengenainya bagi mengembalikan keyakinan rakyat mengambil vaksin sebagai perlindungan daripada jangkitan virus tersebut.

Ini berikutan peratusan individu yang mengambil dos penggalak berada pada tahap kurang memberansangkan walaupun  orang ramai boleh hadir tanpa janji temu di beberapa klinik swasta.

Setakat ini, hanya 49.8 peratus rakyat negara ini mendapatkan vaksin dos penggalak pertama dan 1.9 peratus sahaja sudah mengambil dos kedua.

“Seperti kita maklum vaksin ini sebagai perlindungan, meskipun  mereka yang divaksinasi masih boleh dijangkiti COVID-19 tetapi ia mengurangkan kesan jangka panjang jangkitan itu.

“ Bagi saya kajian dalaman perlu dibuat untuk melihat tahap keberkesanan vaksin sekali gus mengambil kira kebimbangan rakyat  mengenai kesan sampingannya selain pihak berkenaan perlu turun padang dan ambil maklum balas kenapa mereka yang mengambil vaksin sebelum ini tidak mendapatkan dos penggalak sebagai perlindungan seterusnya,’’ katanya sambil menambah, kebanyakan golongan dewasa tidak mahu mengambil dos penggalak kerana dilihat tiada keperluan. – BERNAMA


MRT laluan Putrajaya mampu kurangkan kesesakan jalan raya ke ibu kota

PUTRAJAYA: Perkhidmatan Transit Aliran Massa (MRT) Laluan Putrajaya Fasa Dua yang bakal beroperasi 16 Mac ini mampu mengurangkan kesesakan jalan raya terutamanya bagi jalan dan lebuh raya yang menuju ke pusat bandar Kuala Lumpur.

Kebelakangan ini, pengguna jalan raya terutamanya dari Putrajaya dan Seremban berdepan masalah kesesakan lalu lintas kritikal antaranya di Lebuhraya Maju Expressway dan Lebuhraya Sungai Besi hingga menyebabkan kelewatan ke tempat kerja atau destinasi lain.

Dengan laluan sepanjang 40.2 kilometer (km) dari Kampung Batu ke Putrajaya Sentral, operasi Fasa Dua tersebut melibatkan beberapa lokasi atau stesen ‘hot spot‘ antaranya Sungai Besi, Chan Sow Lin dan Ampang Park yang merupakan tempat tumpuan warga kota yang bekerja.

Ia turut melibatkan laluan dengan perkhidmatan stesen pertukaran antara laluan transit aliran ringan (LRT) Kelana Jaya, MRT Kajang dan monorel.

MRT Putrajaya secara keseluruhannya melibatkan laluan sepanjang 57.7km dari Kwasa Damansara ke Putrajaya Sentral, dengan 36 stesen termasuk sembilan stesen bawah tanah dan 49 set tren.

Ketua Pegawai Eksekutif MRT Corp, Datuk Mohd Zarif Hashim ketika tinjauan pengoperasian laluan Putrajaya hari ini berkata, kesemua tren dalam laluan MRT Putrajaya menggunakan tahap automasi empat (GoA4), iaitu tren dikawal secara automasi tanpa penggunaan sumber manusia.

Beliau berkata, sistem automasi yang serba canggih itu dilengkapi dengan teknologi terkini yang dikawal sepenuhnya dari pusat kawalan bertempat di Sungai Buloh.

“Bila kita menggunakan sistem automatik, macam guna robotik, kita perlu memastikan kemahiran yang ada pada individu yang mengendalikan sistem itu berada pada tahap optimum,” katanya.

Terdahulu, pengamal media turut dibawa merasai sendiri pengalaman menaiki MRT dari Putrajaya Sentral ke stesen Hospital Kuala Lumpur (HKL) yang mengambil masa kira-kira satu jam 15 minit bagi perjalanan dua hala.

Tinjauan Bernama turut mendapati stesen HKL yang berhampiran Institut Urologi dan Nefrologi hospital berkenaan antara stesen yang mesra pengguna dengan eskalator dan tangga tidak terlalu tinggi serta mempunyai travelator seperti yang terdapat di terminal lapangan terbang.

Menurut Mohd Zarif, ia antara inisiatif mesra rakyat di stesen tersebut yang dilaksanakan dengan mengambil kira kepentingan pengguna khususnya pesakit yang akan ke HKL.

Selain itu, beliau berkata kaedah pembayaran tanpa tunai yang ketika ini menggunakan kad Touch ‘n Go juga mungkin akan diperluas dengan penggunaan kad kredit dan debit, namun kaedah itu belum diaplikasikan setakat ini.

“Bagaimanapun, pembinaan mesin pembayaran di stesen MRT telah dilengkapi dengan sistem transaksi pembayaran menggunakan kad ATM mahupun jam tangan pintar bagi penggunaan pada masa depan,” katanya menambah pihak Prasarana Malaysia Berhad akan mengumumkan perkara mengenainya.

Dalam pada itu, beliau turut menggalakkan pengguna menggunakan pas perjalanan tanpa had bernilai RM50 sebulan, My50 sebagai langkah penjimatan.

MRT Laluan Putrajaya Fasa Dua itu akan dibuka kepada pengguna bermula 3 petang pada 16 Mac ini selepas ia dirasmikan Perdana Menteri, Datuk Seri Anwar Ibrahim.

Sebelum ini, MRT Laluan Putrajaya Fasa Satu melibatkan perjalanan dari Kwasa Damansara hingga Kampung Batu telah dibuka untuk pengguna pada 16 Jun lepas.

Dijangka 104,000 pengguna sehari akan memanfaatkan laluan MRT Putrajaya yang menelan belanja RM30.53 bilion itu. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


GM Klang jadi tumpuan bagi persiapan Aidilfitri

KUALA LUMPUR: Pusat Borong GM Klang menjadi tumpuan utama pelanggan  termasuk dari negara jiran seperti Singapura, Brunei dan Indonesia bagi mendapatkan barangan kelengkapan Aidilfitri terutama barangan rumah dan dekorasi.

Pengurus Kanan Komunikasi Jenama GM Klang, Norsuhaida Othman berkata, pelanggan bukan hanya boleh mendapatkan barangan dengan harga borong, malah pelbagai produk dapat dibeli di bawah satu bumbung.

“Banyak bas rombongan yang telah kami terima dari Singapura khususnya dua tiga bulan sebelum Ramadan dan ini telah menyaksikan kesetiaan mereka terhadap GM Klang dalam mendapatkan barangan persiapan raya seperti mana yang mereka selalu lakukan sebelum pandemik.

“Mengikut tinjauan, kami mendapati rata-rata mereka menggemari fesyen-fesyen karpet, langsir dan perhiasan rumah yang ada di GM Klang selain baju raya, malahan ada yang datang ke sini sekadar ingin menempah langsir yang mampu disiapkan dalam tempoh beberapa jam sahaja,” katanya dalam kenyataan hari ini.

Menurut Norsuhaida antara barangan rumah lain yang popular di pusat borong berkenaan ialah pelekat dinding, cadar, alas meja, pokok dan bunga hiasan serta sarung kusyen.

Beliau berkata, antara tarikan utama juga ialah barangan hiasan untuk menceriakan suasana hari raya seperti lampu diod pemancar cahaya (LED) dan lampu pelita.

Katanya GM Klang menjangkakan jumlah pengunjung akan terus meningkat hingga ke akhir Ramadan memandangkan trend ‘membeli-belah pada saat akhir’ masih popular dalam kalangan masyarakat. – BERNAMA


JDT masih ungguli tangga teratas liga

KUALA LUMPUR: Juara lapan kali berturut-turut Johor Darul Ta’zim (JDT) terus mengungguli tangga teratas Liga Super dengan 35 mata, selepas membenam Kuala Lumpur (KL) City FC 5-0 di Stadium Sultan Ibrahim, Iskandar Puteri malam tadi.

Penyerang sensasinya, Bergson Da Silva membuka tirai jaringan menerusi sepakan penalti seawal minit keenam selepas Fernando Martin Forestieri dijatuhkan pemain pertahanan pihak lawan Giancarlo Gallifuoco.

Da Silva kemudian terus menambah luka pasukan kendalian Bojan Hodak itu apabila mudah membolosi pertahanan lawan dengan menambah jaringan pada minit ke-25.

JDT terus meningkatkan jurang pada babak kedua apabila pengadil Mohd Fusser Md Sallih menghadiahkan penalti yang disempurnakan Leandro Sebastian Velazquez selepas Arif Aiman Mohd Hanapi dijatuhkan Muhammad Anwar Ibrahim.

Tidak cukup sekadar tiga gol, skuad kendalian Hector Pablo Bidoglio itu sekali lagi membolosi gawang KL hasil penyudah penyerang Argentina, Forestieri pada minit ke-71 sebelum Muhammad Safawi Rasid menutup tirai jaringan 12 minit kemudian.

Keputusan 5-0 itu turut menyaksikan Bidoglio melakar kemenangan pertama beliau selaku Ketua Jurulatih baharu menggantikan Benjamin Mora.

Sementara itu pada perlawanan di Stadium Darul Makmur, Pahang menyaksikan pasukan Sri Pahang FC memanfaatkan peluang bermain di laman sendiri apabila menumpaskan Kedah Darul Aman FC 2-0 yang berada di tangga lebih atas.

Kedua-dua jaringan bergaya yang membolosi gawang pasukan pelawat itu merupakan hasil jaringan  Andres Steven Rodriguez pada minit ke-31 dan 67 menjadikan kedudukan skuad Tok Gajah itu meningkat di tangga kesembilan liga.

Dalam pada itu perlawanan lain pula menyaksikan Terengganu FC (TFC) berkongsi satu mata dengan PJ City FC  selepas seri tanpa jaringan di Stadium Sultan Mizan Zainal Abidin, Gong Badak.

Mata yang diperoleh menjadikan Terengganu berada di kedudukan kelima manakala PJ City FC kekal di tangga kedua akhir. – BERNAMA


Pihak berkuasa diminta siasat status kumpulan percaya Imam Mahdi muncul di Makkah

BAGAN SERAI: Pihak berkuasa telah diarahkan supaya menyiasat status dan keberadaan kumpulan dianggotai rakyat tempatan yang berkumpul di Tanah Suci Makkah, kerana mendakwa kemunculan Imam Mahdi pada Hari Arafah sebelum ini.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata pihak Konsulat Malaysia di Jeddah, telah diarahkan memulakan siasatan terhadap kumpulan itu termasuk pemimpinnya Habib Shah Firdaus Habib Ahmad, yang dipercayai masih berada di sana.

“Kita harap selepas ditangkap, mereka akan dikenakan tindakan dan seterusnya dihantar pulang kerana ini semua mengarut,” katanya selepas menghadiri Muktamar Dewan Pemuda Parti Islam Semalaysia (PAS) negeri, di Bukit Merah Laketown Resort hari ini.

Menurutnya orang awam dinasihatkan agar tidak mudah terpengaruh dan melakukan semakan dahulu, sebelum menyertai apa-apa Tarekat (pengamalan).

“Kalau mahu menyertai Tarekat, saya harap orang awam selidik dahulu guru tersebut. Jika ingin mengaji, syaratnya perlu mencari guru yang ‘Mursyid’, iaitu mempunyai ilmu dan beramal dengan ilmu yang dipelajarinya,” tambahnya.

Dilapor, beberapa kepercayaan yang terpesong termasuk mendakwa kemunculan Imam Mahdi pada hari Arafah lepas, antara pusat pengamalan Tarekat al-Naqsyabandiah al-Khalidiyyah di Labu, Negeri Sembilan yang telah ditutup selama enam bulan.

Mufti Kerajaan Negeri Sembilan Datuk Mohd Yusof Ahmad dilapor berkata berdasarkan maklumat, pemimpin pusat itu iaitu Habib Shah Firdaus Habib Ahmad bersama kira-kira 300 pengikutnya, telah ke Arab Saudi bagi mengerjakan umrah selain menantikan kemunculan Imam Mahdi pada Hari Arafah dan kini Awal Muharram. – BERNAMA


15 kes kebakaran direkodkan akibat litar pintas pada musim banjir

KUALA TERENGGANU: Sebanyak 15 kes kebakaran yang berpunca daripada litar pintas direkodkan dalam tempoh lima hari banjir teruk yang melanda negeri ini mulai 19 Dis lepas.

Pengarah Jabatan Bomba dan Penyelamat Malaysia (JBPM) Terengganu, Md Hilman Abd Rashid berkata, kebakaran itu disebabkan oleh kerosakan barangan elektrik dan pendawaian yang terjejas akibat ditenggelami air banjir.

Justeru, beliau menasihatkan penduduk yang terkesan supaya memastikan pendawaian berada dalam keadaan baik dan peralatan elektrik betul-betul kering sebelum digunakan selepas banjir.

“Memang biasa berlaku mangsa banjir apabila balik ke rumah, dalam keadaan tergesa-gesa terus buka suis tanpa periksa dulu keadaan pendawaian jika ada yang rosak dan terdapat arus elektrik mengalir.

“Begitu juga barangan elektrik yang belum betul-betul kering, jika digunakan boleh menyebabkan litar pintas yang akhirnya mencetuskan kebakaran,” katanya selepas melakukan tinjauan dan menyampaikan sumbangan kepada mangsa banjir di Kampung Tanjung Sabtu di sini, malam tadi.

Dalam pada itu, Md Hilman berkata sebanyak 22 kes lemas direkodkan dari 1 Januari hingga 23 Disember tahun ini.

Menurut beliau, lima daripada kes berkenaan berlaku dalam tempoh Monsun Timur Laut (MTL) yang bermula pertengahan November lepas.

“Kita selalu mengingatkan orang ramai supaya menjauhi aktiviti air pada musim MTL kerana banyak bahayanya. Kalau nak lakukan juga aktiviti seperti menangkap ikan ambillah langkah keselamatan yang baik,” katanya.

Selain itu, beliau turut menasihatkan mangsa banjir supaya berwaspada dengan ancaman binatang berbisa ketika melakukan aktiviti pembersihan rumah selepas banjir. – BERNAMA


Saman fitnah Ismail Sabri, Lokman Adam diarah fail pernyataan pembelaan hari ini

Hari ini adalah tarikh akhir untuk Lokman memfailkan pernyataan pembelaan terhadap saman berhubung dakwaan menyiarkan kata-kata fitnah menerusi akaun media sosial.

Peguam Joshua Tan yang mewakili Ismail Sabri berkata anak guamnya juga perlu memfailkan jawapan terhadap pembelaan itu selewat-lewatnya pada 25 Oktober.

“Mahkamah menetapkan 25 November ini untuk pengurusan kes selanjutnya,” katanya ketika dihubungi Bernama selepas prosiding pengurusan kes hari ini secara dalam talian (e-Review) di hadapan Penolong Kanan Pendaftar Haleez Hasnan.

Pada 12 September lepas, Ismail Sabri memperoleh perintah injunksi sementara daripada Mahkamah Tinggi supaya Lokman dengan serta-merta memadamkan kesemua video yang didakwa memfitnahnya di akaun media sosial.

Permohonan injunksi inter-parte (kedua-dua pihak) akan didengar pada 29 November ini.

Ismail Sabri, 62, selaku plaintif memfailkan saman itu atas kapasiti peribadinya menerusi pada 8 Sept lepas dengan menamakan Lokman, 49, sebagai defendan.

Dalam pernyataan tuntutan, Ismail Sabri mendakwa Lokman pada 22 Ogos lepas telah membuat kenyataan-kenyataan fitnah terhadap plaintif dalam satu video bertajuk “Bila Presiden UMNO Panggil Tak Datang! Tapi PM Ada Masa Jumpa Mahathir – Lokman Adam”.

Naib Presiden UMNO itu berkata kenyataan-kenyataan berniat jahat, fitnah dan tidak benar berkenaan plaintif dimuat naik menerusi empat akaun media sosial milik defendan iaitu YouTube ‘Lokman Adam’, Facebook ‘Lokman Noor Adam Official’, Instagram ‘lokmannooradam’ dan TikTok ‘datoklokmanadam’.

Menurutnya, kata-kata fitnah itu antara lain membawa maksud plaintif telah berjumpa dengan Tun Dr Mahathir Mohamad dan merancang atau berniat untuk merancang dengan bekas perdana menteri itu serta parti-parti politik lain yang bertentangan dengan UMNO untuk kekal sebagai perdana menteri dengan membelakangkan dan mengkhianati parti itu.

Ismail Sabri berkata beliau tidak pernah berjumpa Dr Mahathir dan parti-parti lain dengan membelakangkan atau mengkhianati UMNO untuk terus kekal sebagai perdana menteri.

Pada 1 September 2022, Lokman mengaku tidak bersalah di Mahkamah Sesyen atas dua pertuduhan membuat hantaran jelik terhadap kerajaan dan Ismail Sabri. – BERNAMA


PRN: Polis siasat insiden pukul di depan balai polis – Ayob Khan

GOMBAK: Polis sedang menyiasat satu insiden pukul yang berlaku di hadapan sebuah balai polis, seperti yang tular di media sosial hari ini.

Timbalan Ketua Polis Negara, Datuk Seri Ayob Khan Mydin Pitchay berkata, siasatan awal mendapati insiden berlaku di sebuah Ibu Pejabat Polis (IPD) di negeri Pantai Timur.

“Kenyataan rasmi akan dikeluarkan sebab video itu kita hanya tengok bahagian itu sahaja mungkin ada bahagian lain sebelum itu, dan mungkin ada provokasi atau sebagainya.

“Itu saya tak nak komen sebab siasatan masih dijalankan. Tetapi saya dapat sahkan itu memang berlaku di IPD di sebuah negeri di Pantai Timur,” katanya kepada pemberita selepas meninjau Pusat Mengundi di Sekolah Kebangsaan (SK) Klang Gate, di sini.

Beliau berkata demikian ketika diminta mengulas mengenai kejadian berkenaan.

Terdahulu, sebuah video berdurasi 14 saat tular di aplikasi WhatsApp memaparkan seorang penunggang motosikal yang memakai bendera Pas dipukul beberapa lelaki di depan pekarangan sebuah balai polis. – Astro Awani

Authors

Media Variasi

View all posts

Diyana Rahip

View all posts

View all posts

View all posts


APM siap sedia hadapi monsun timur laut, PRU15

MELAKA: Angkatan Pertahanan Awam Malaysia (APM) bersiap sedia dalam pelbagai aspek untuk menghadapi bencana banjir dalam tempoh Monsun Timur Laut (MTL) dan kemungkinan pelaksanaan Pilihan Raya Umum ke-15 (PRU15) pada tahun ini.

Timbalan Ketua Pesuruhjaya (Operasi) APM, Dr Norhafifi Ismail berkata, bantuan yang akan dihulurkan ialah membawa mangsa banjir khususnya orang kurang upaya (OKU) dan warga emas ke pusat pengundian menggunakan aset APM bagi memastikan kelancaran PRU15.

“Jika PRU15 berlaku dalam tempoh MTL, kita di APM telah bersedia untuk membantu Suruhanjaya Pilihan Raya (SPR) memastikan kelancaran proses pengundian dan bantuan ini bukan pertama kali kita lakukan kerana pada PRU14 sebelum ini, APM turut membantu.

“Kita telah menyusun atur strategi bagaimana hendak melicinkan pelaksanaan tugas dalam kedua-dua situasi yang berlaku ini,” katanya kepada pemberita selepas merasmikan Majlis Perjumpaan Bersama Warga APM Melaka 2022 di Kompleks Kementerian Dalam Negeri (KDN) Ayer Keroh di sini hari ini.

Beliau berkata sebanyak 10,510 anggota dan pegawai APM di seluruh negara akan digerakkan bagi pelaksanaan kedua-dua tugasan berkenaan dengan bantuan 481 kenderaan darat seperti pacuan empat roda dan lori serta 759 kenderaan air seperti bot.

Pada masa sama, aset APM akan digerakkan mengikut keperluan kawasan terjejas banjir ialah 5,772 jaket keselamatan, Collapsible Tent (64,310 unit) dan generator (144 unit).

Norhafifi berkata, anggota APM dari negeri yang tidak dilanda banjir juga akan digerakkan ke negeri terjejas agar bantuan memindah serta menyelamatkan mangsa dapat dilakukan secara lebih efektif dan segera.

Dalam pada itu, beliau berkata penduduk yang tinggal di kawasan berpotensi banjir disaran bersiap sedia untuk berpindah sekiranya kawasan rumah mereka dinaiki air dan tidak perlu menunggu arahan daripada pihak berkuasa.

“Penduduk juga dinasihatkan menyediakan beg ready to go yang mengandungi barangan keperluan asas, dokumen penting dan bekalan makanan untuk dibawa bersama sekiranya perlu berpindah,” katanya.

Beliau berkata, sebanyak 6,010 pusat pemindahan sementara (PPS) di seluruh negara telah diwartakan di bawah Jabatan Kebajikan Masyarakat dan 138 PPS adalah di Melaka.

Katanya, kerja-kerja menyelia kemudahan dan aspek kebersihan di PPS berkenaan telah dilakukan bagi memastikan ia sedia dibuka kepada mangsa banjir sekiranya diperlukan.

Beliau berkata APM turut menyasarkan untuk melatih sekurang-kurangnya 10 peratus daripada 32 juta penduduk di negara ini dengan asas pengurusan bencana merangkumi aspek menyelamat, perubatan dan melawan kebakaran menerusi Pasukan Sukarelawan Tindak Balas Kecemasan Pertahanan Awam (CDERT). – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Hotel kucing ‘full house’ sempena cuti Aidilfitri

CYBERJAYA: Siapa sangka, khidmat hotel kucing mendapat sambutan tinggi lebih-lebih ketika cuti perayaan Aidilfitri.

Salah sebuah hotel kucing yang meraih perhatian adalah di Tommy Cat Hotel dan Spa di Kuantan, Pahang.

Menurut pemilik hotel tersebut, Saiful Islam Abdul Hamid, 35, permintaan perkhidmatan kali ini amat tinggi sehingga ada pihak yang ‘merayu’ untuk meletakkan kucing peliharaan mereka di hotelnya meskipun tiada sangkar.

Bagaimanapun, pihak Tommy Cat Hotel dan Spa tidak boleh menerimanya kerana keutamaan kesihatan dan kesejahteraan setiap kucing yang dibawah jagaan mereka perlu dititikberatkan.

“Bagi pemilik kucing yang biasa mendapatkan perkhidmatan ini mereka lebih peka dengan membuat tempahan lebih awal.

“Bila kucing-kucing ada tempat untuk ditinggalkan, mereka juga dapat bercuti dan berhari raya dengan lebih tenang.

“Berbeza bagi yang terpaksa membawa bersama kucing atau meninggalkan haiwan peliharaan itu di rumah tanpa penjagaan sepanjang ditinggalkan,” katanya seperti dilapor Sinar Harian.

Tambah Saiful, permintaan terhadap hotel kucing amat tinggi bukan sahaja pada musim perayaan tetapi situasi sama turut berlaku pada musim cuti sekolah dan cuti umum yang panjang.

“Sama seperti hotel penginapan, hotel kucing juga antara kemudahan yang dicari-cari bagi pemilik haiwan itu yang berhasrat untuk bercuti atau terpaksa meninggalkan rumah kerana tugasan luar daerah dan sebagainya.

“Melihat kepada potensi hotel kucing ini, saya dan isteri, Aliah Nadhirah Azahar, 29, mengambil keputusan menjalankan perniagaan ini sejak Februari lalu selain turut menyediakan khidmat dandanan kucing dan menjual barang keperluan haiwan tersebut,” kongsinya.

Dia yang juga seorang pencinta kucing bermula dengan menyediakan 30 sangkar standard dan dua sangkar VIP dengar kadar bayaran RM18 hingga RM35 semalam.

“Menguruskan hotel kucing bukan perkara mudah kerana haiwan itu agak sensitif dan mudah stres jika tidak dijaga dengan baik.

“Di sini, kami amat menitikberatkan kebajikan haiwan ini dengan menjaga makan minum, mengurus berak kencing dan mengatur jadual masa main kucing.

“Ruangannya juga perlu selesa dan bersih sepanjang masa selain pengudaraan dan pencahayaan yang baik,” jelasnya.

Menurutnya, setiap sangkar hanya dicadangkan untuk seekor kucing untuk keselesaan haiwan itu walaupun ruangannya agak luas dan mampu menempatkan dua atau tiga ekor kucing.

“Ruangannya berhawa dingin dan dilengkapi kipas, penapis udara dan kamera litar tertutup bagi tujuan pengawasan.

“Selain itu makanan yang disediakan untuk kucing daripada produk berkualiti dan selamat selain menggunakan pasir jenis tofu yang lebih berkesan menyerap bau najis kucing.

“Istimewanya di sini, tuala yang digunakan tidak berkongsi sebaliknya setiap kucing akan disediakan satu tuala,” katanya.

Saiful Islam berkata, setiap kucing yang ditempatkan di situ perlu sihat dan lengkap vaksin.

Menurutnya, walaupun permintaan terhadap kemudahan itu bermusim, hotel kucing menjadi satu keperluan bagi pemilik kucing ketika ini.

Justeru, dia dan isteri bercadang untuk mengembangkan perniagaan itu pada masa akan datang dengan menyediakan lebih banyak sangkar bagi menampung permintaan.

Author

Diyana Rahip

View all posts

View all posts


Pakej Rahmah Haji tawar harga bawah RM50,000

SEPANG: Bakal jemaah haji pada tahun ini berpeluang mendapatkan Pakej Rahmah Haji yang ditawarkan pada harga di bawah RM50,000 seorang oleh Pengelola Jemaah Haji (PJH) yang diberikan lesen oleh Lembaga Tabung Haji (TH).

Menteri di Jabatan Perdana Menteri (Hal Ehwal Agama), Datuk Mohd Na’im Mokhtar berkata, perkara itu disambut baik oleh 23 PJH, malah ada yang menawarkan pakej pada harga antara RM43,000 dan RM45,000.

“Alhamdulillah dengan tawaran kurang daripada RM50,000 ini kita harap akan lebih ramai (jemaah haji) mengambil tawaran yang disediakan, insya-Allah,” katanya.

Beliau berkata demikian kepada media selepas majlis pelancaran Karnival PJH 1444H/2023M bertema ‘Pilih Keselesaan, Pilih Pakej Haji’ yang julung kali dianjurkan TH dan Persatuan Syarikat Pengendalian Pelancongan Bumiputera Malaysia (BUMITRA Malaysia) di sini hari ini.

Turut dilancarkan Direktori PJH sebagai rujukan untuk bakal jemaah haji.

Mohd Na’im berkata, 23 PJH yang diberi lesen oleh TH memiliki kapasiti teguh, kepakaran dan pengalaman serta berwibawa dalam memberikan perkhidmatan terbaik dan bertanggungjawab menjaga kebajikan jemaah haji yang pergi sama ada secara muassasah atau pakej.

“Sejak beberapa tahun ini, banyak berita berkaitan penipuan pakej haji dan umrah dilaporkan pihak media. Kerajaan memandang serius dan bertekad menangani penipuan membabitkan jemaah yang ingin menunaikan ibadat haji ini,” katanya.

Beliau berkata, TH bekerjasama erat dengan Polis Diraja Malaysia (PDRM) serta syarikat berdaftar di bawah Kementerian Pelancongan, Seni dan Budaya (MOTAC) untuk menangani masalah berkenaan.

Mohd Na’im juga menegaskan TH tidak pernah melantik mana-mana individu sebagai ejen dalam hal berkait tawaran dan pakej haji, justeru individu atau syarikat yang menawarkan perkhidmatan pakej haji tanpa kelulusan TH boleh dikenakan tindakan undang-undang di bawah Akta Tabung Haji 1995.

Sementara itu, menurutnya seramai 31,600 jemaah haji ditawarkan TH untuk menunaikan ibadat haji tahun ini dan kerajaan sedang menunggu jawapan daripada Arab Saudi berhubung tambahan 350 jemaah.

“Kerajaan telah mengemukakan rayuan dan tahun ini kita dapat 31,600. Kita ada asas yang kita telah sebut pada kerajaan Arab Saudi kenapa kita nak naikkan 350 lagi supaya jumlahnya menjadi 31,950,” katanya.

Menurutnya antara alasan yang dikemukan ialah penduduk Malaysia telah bertambah iaitu sekarang berjumlah 31.95 juta, sehubungan itu diharapkan kerajaan Arab Saudi akan mempertimbangkan perkara itu. – BERNAMA


Pelajar Malaysia berada di selatan, hanya tentera di utara Yaman terlibat perang

CYBERJAYA: Ahli keluarga rakyat Malaysia yang melanjutkan pelajaran di Yaman disaran untuk tidak perlu berasa khuathir, susulan negara Timur Tengah itu mengisytiharkan perang ke atas Israel.

Persatuan Pelajar Malaysia Yaman (Permaya) berkata, hal ini kerana hanya angkatan tentera di utara Yaman terlibat dalam peperangan itu.

Sebaliknya, katanya, hampir keseluruhan pelajar Malaysia menuntut ilmu di kawasan selatan Yaman dan ia sama sekali tidak memberi kesan kepada mereka khususnya di Hadramaut.

“Alhamdulillah keadaan di kawasan Hadramaut masih terkawal dan selamat.

“InsyaAllah, sebarang maklumat terbaharu akan dimaklumkan dari semasa ke semasa,” katanya dalam kenyataan pada Khamis.

Pada Selasa, kumpulan Houthi di Yaman mengisytiharkan perang ke atas Israel dengan melancarkan peluru berpandu dan dron dari selatan negara itu ke arah bandar Eilat.

Jurucakap tentera Houthi, Yahya Saree berkata, pasukannya melancarkan sejumlah besar peluru berpandu dan dron ke arah Israel dan akan terus melakukan serangan bagi membantu Palestin mencapai kemenangan.

Walaupun Houthi telah melancarkan peluru berpandu ke atas Tel Aviv sejak Rejim Zionis mengisytiharkan perang ke atas Pergerakan Perjuangan Islam Palestin (Hamas), ini adalah kali pertama kumpulan tersebut secara terbuka mengakui serangan itu.

Kenyataan Yahya di televisyen mengesahkan kebimbangan bahawa konflik Palestin-Israel boleh merebak ke rantau Asia Barat dengan pelbagai pihak menyertai Iran dalam membantu Hamas menentang Israel.

Houthi adalah sebahagian daripada ‘paksi penentangan’ Iran dan telah menyokong Hamas sejak kumpulan pejuang Palestin itu melancarkan serangan pada 7 Oktober lalu.

Mereka telah berperang dengan pemerintah Yaman yang diiktiraf di peringkat antarabangsa sejak 2014 dan menguasai bandar ibu kota, Sanaa.

Author

Fazleen Safina Abd Jamil

View all posts

View all posts


PBM bincang kedudukan Paul Yong pada Jumaat

KUALA LUMPUR: Parti Bangsa Malaysia (PBM) akan memperhalusi kedudukan Ahli Dewan Undangan Negeri (ADUN) Tronoh, Paul Yong Choo Kiong, susulan sabitan salah merogol pembantu rumah warga Indonesia, tiga tahun lalu.

Ketua Penerangan Parti Bangsa Malaysia (PBM), Zakaria Abdul Hamid, berkata kedudukan Paul Yong sebagai Bendahari Agung akan dibincangkan dalam mesyuarat bulanan Majlis Tertinggi (MT)  parti berkenaan, Jumaat ini.

Mahkamah Tinggi Ipoh hari ini menjatuhkan hukuman penjara 13 tahun dan dua sebatan terhadap Paul Yong selepas didapati bersalah atas pertuduhan merogol pembantu rumahnya pada 7 Julai, 2019.

“Sebagai sebuah parti politik yang mendukung kedaulatan undang-undang, kami amat menghormati keputusan yang telah dibuat oleh Mahkamah Tinggi Ipoh berhubung kes YB Paul Yong.

“Kami amat yakin kepada sistem kehakiman negara dan percaya proses perundangan yang dilalui oleh beliau akan berlaku secara saksama dan adil,” katanya dalam kenyataan hari ini.

Paul Yong memenangi Pilihan Raya Umum ke-14 (PRU14) atas tiket DAP dan dilantik sebagai anggota exco negeri di bawah kerajaan Pakatan Harapan (PH).

Sebelum ini, beliau keluar parti DAP dan menjadi wakil rakyat Bebas sebelum menyertai Bersatu pada Disember 2020 sebagai ahli bersekutu dan pada Januari  lepas, beliau menyertai PBM dan dilantik sebagai Bendahari Agungnya. – BERNAMA


Safawi Rasid jalani latihan di PSG

JOHOR Southern Tigers semalam telah memuat naik beberapa keping gambar semasa sesi latihan pasukan Johor Darul Ta’zim FC (JDT). Kelibat pemain sayap lincah, Safawi Rasid menjadi perhatian apabila turut serta dalam sesi latihan tersebut di Padang Sri Gelam (PSG).

Anak jati Terengganu yang berusia 26 tahun ini dipinjamkan ke kelab Ratchaburi dalam saingan Liga 1 Thailand dan beraksi dengan konsisten walaupun dilanda dengan kecederaan semasa beraksi di sana.

Safawi kembali ke pangkuan JDT setelah tempoh pinjamannya bersama skuad The Dragons yang kini berada di tangga kelapan saingan Liga 1 Thailand.

Khabar angin mengatakan Safawi mungkin akan ke kelab yang berpangkalan di Pantai Timur untuk baki saingan Liga Super 2023 dan beberapa kelab di Liga 1 Indonesia turut menunjukkan minat untuk mendapatkan khidmat Safawi.

Sebelum ini, Ketua Jurulatih Terengganu, Tomislav Steinbruckner berkata, dengan kehadiran Safawi ini mampu menambah sengat kepada jentera skuad Peteh itu dan turut menyifatkan anak jadi Dungun mampu menjadi mentor kepada pemain-pemain muda Terengganu, katanya dalam temubual bersama Astro Arena.

Author

Muhammad Nor Fadzly Mahat

View all posts

View all posts


Lapan ditahan kes gaduh di restoran Pandan Indah

AMPANG: Polis menahan lapan lelaki disyaki terlibat kes pergaduhan di depan sebuah restoran di Jalan Pandan Indah di sini, pada Selasa.

Ketua Polis Daerah Ampang Jaya, Asisten Komisioner Mohd Azam Ismail berkata, kesemua individu berusia 19 hingga 33 tahun itu ditahan secara berasingan bermula jam 11 malam Selasa hingga awal pagi Rabu.

“Kita turut merampas topi keledar dan kerusi yang digunakan semasa kejadian,” katanya dalam kenyataan pada Rabu.

Mohd Azam berkata, punca pergaduhan adalah disebabkan tindakan sindir menyindir oleh salah satu daripada dua kumpulan kelab motosikal yang terlibat dalam pergaduhan itu, yang rakamannya turut tular menerusi aplikasi TikTok.

“Semakan lanjut mendapati dua daripada lapan individu yang ditahan itu mempunyai kesalahan lampau atas kes dadah dan jenayah.

“Kesemua suspek direman sehingga Sabtu ini bagi membantu siasatan mengikut Seksyen 148 Kanun Keseksaan,” katanya. – SINAR HARIAN

Authors

Media Variasi

View all posts

Diyana Rahip

View all posts

View all posts

View all posts


Baju RM1 di pasar karat Batang Kali

BATANG KALI: Setiap manusia ada kehendak dan keperluan masing-masing, namun sejak pandemik kita belajar mengurus kehendak agar tidak menjadi pembaziran.

Pasar yang menjual barang-barang dengan harga murah atau dikenali pasar karat di JRD Batang Kali beroperasi setiap pagi Ahad antara tempat yang menyediakan barangan berbaloi untuk dimiliki.

Tinjauan MEDIA VARIASI ke Batang Kali mendapati pasar yang menempatkan lebih 50 peniaga ini dikunjungi bukan sahaja penduduk setempat malah dari jauh seperti Tanjung Malim, Kuala Kubu Bharu, Genting Highlands, Serendah, Rasa dan Rawang.

Harga barang serendah RM1, RM3, RM5 dan RM10 bukan sahaja murah namun berkualiti jika pandai memilih.

Daripada tiada jenama kepada pelbagai jenama mewah seperti Coach, Guess, Gucci, Prada dan lain-lain ada dijual secara ‘terpakai’.

Peniaga yang dikenali sebagai Ali berkata, ragam orang kaya atau berada mereka hanya guna sekali atau dua kali sahaja.

“Jadi daripada dibuang atau disedekah, kadang-kadang seronok dapat jual semula dengan harga murah tetapi dimiliki oleh ‘tuan baharu’.

“Rasa puas hati apabila barang yang pernah menjadi milik kita, yang membuatkan kita rasa gembira kini perasaan itu dapat dikongsi bersama orang lain.

“Kadang-kadang boleh lihat wajah teruja pemilik baharu kerana tidak menyangka dapat memiliki sesuatu yang mereka mahu dengan harga murah.

“Perasaan itu tidak boleh dinilaikan dengan wang ringgit,” katanya kepada MEDIA VARIASI.

Sementara itu, seorang pengunjung, Noor Rafiza berkata, pasar ini bagus untuk berbelanja kerana lebih jimat berbanding pasar raya.

“Kalau di pasar raya mungkin sehelai baju mencecah harga RM50 ke atas namun di sini baju sama jenis dibeli RM5.

“Dengan penjimatan bagi kelengkapan rumah dan pakaian, kita boleh fokus kewangan untuk perkara yang lebih penting seperti makan, perubatan, sekolah dan lain-lain.

“Hari ini saya hanya berbelanja 210 gram ikan bilis, dua helai seluar panjang, baju, dua pokok daun lidah buaya semuanya RM40 sahaja,” katanya.

Pelbagai barangan dijual, antaranya pakaian, kasut, jam, alat mainan, pokok tanaman, bunga, beg, racun serangga, tanjak, selimut, cadar, langsir, topi, kaset, makanan, aksesori, tudung, kerongsang, barang antik, kelengkapan rumah dan lain-lain lagi.

Beroperasi dari jam 7 pagi hingga 12 tengah hari, memastikan pengunjung pulang dengan hati gembira apabila dompet masih tidak berkurang isinya tetapi beberapa kehendak dapat dipenuhi.

Author

Tun Puteh Wanti

View all posts

View all posts


Pengeluaran bekalan telur ayam dalam negara beransur stabil – Mohamad

JAKARTA: Kementerian Pertanian dan Keterjaminan Makanan menjangkakan pengeluaran bekalan telur ayam dalam negara kembali pulih menjelang hujung tahun ini.

Menterinya, Datuk Seri Mohamad Sabu berkata, ini didorong oleh usaha kerajaan melalui kementerian yang terlibat untuk memudahkan kemasukan pekerja di sektor pertanian dan lain-lain sejak Januari.

“Insya-Allah pada tahun ini pengeluaran telur ayam mencukupi dan mampu sampai ke tahap eksport pada hujung tahun,” katanya di majlis bersama diaspora Malaysia di Indonesia, di sini semalam.

Bagaimanapun, beliau berkata risiko termasuk perubahan iklim dan penyakit akan terus diberi perhatian kerana boleh memberi kesan kepada pengeluaran.

Pada 16 Disember lepas, kementerian bersetuju memberikan kebenaran sementara kemasukan telur ayam daripada sumber luar dan kebenaran itu akan dikaji semula apabila bekalan telur dalam negara kembali stabil.

“Setelah kemasukan telur ayam import, bekalan sekarang mulai stabil dan di peringkat ini kita boleh hentikan import itu bila-bila masa sebab kita mahu utamakan pengelur telur tempatan,” kata Mohamad.

Beliau dan pegawai tinggi kementerian berada di sini sempena lawatan kerja tiga hari sehingga Isnin untuk melihat pendekatan baharu yang diguna pakai Indonesia dalam meningkatkan hasil pertanian padi.

Mohamad berkata mereka berpeluang meninjau kejayaan pesawah yang penghasilannya mencukupi untuk seluruh rakyat Indonesia berjumlah 276 juta.

“Ini akan memberi semangat kepada petani kita untuk berjaya sekiranya mereka berkerja seperti petani di sini meskipun subsidi yang diberikan lebih rendah berbanding di Malaysia,” katanya.

Menurutnya kementerian mahu mempercepatkan tahap Tahap Sara Diri (SSL) beras negara daripada 65 peratus sekarang kepada 75 peratus menjelang 2025 dan seterusnya 80 peratus pada 2030.

“Ia akan tercapai jika hasil ditingkatkan kepada purata tujuh tan metrik per hektar daripada lima tan metrik per hektar,” katanya sambil menambah ada beberapa tempat telah mencapai 10 tan metrik per hektar. – BERNAMA


Tiada peruntukan khusus kepada Yayasan Kepimpinan Perdana – Armizan

KUALA LUMPUR: Kerajaan tidak mengeluarkan sebarang peruntukan khusus kepada Yayasan Kepimpinan Perdana (YKP), kata Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd Ali.

Menerusi jawapan lisan yang disiarkan di laman sesawang Parlimen hari ini, beliau berkata, yayasan itu berstatus ‘existing‘ di dalam Daftar Syarikat Suruhanjaya Syarikat Malaysia (SSM) sehingga kini.

“Berdasarkan Penyata Tahunan 2022, jenis perniagaan yang dijalankan oleh YKP adalah ‘research, document, disseminate and publicise the intellectual legacies of our past Prime Minister and to develop, manage and operate a resource centre and library to achieve the objectives of the Foundation (menyelidik, mendokumentasi, menyebar dan menghebahkan warisan intelektual Perdana Menteri kita yang lepas, di samping membangunkan, mengurus serta mengendalikan sebuah pusat sumber dan perpustakaan, bagi mencapai objektif Yayasan).

“Dalam hal ini, kerajaan tidak mengeluarkan sebarang peruntukan khusus yang disalurkan kepada Yayasan Kepimpinan Perdana,” katanya.

Beliau berkata demikian bagi menjawab pertanyaan Datuk Seri Dr Ismail Abd Muttalib (PN-Maran) mengenai status YKP sekarang kerana didapati bekas perdana menteri ketujuh masih lagi berada di bangunan YKP, dan berapa perbelanjaan yang dikeluarkan kerajaan setiap tahun untuk YKP.

Menjawab soalan mengenai keberadaan bekas perdana menteri ketujuh di Bangunan YKP di Putrajaya, Amrizan berkata perkara itu adalah disebabkan sebahagian ruang dalam bangunan itu disewa oleh Jabatan Perdana Menteri untuk dijadikan Pejabat Urus Setia bekas perdana menteri itu.

“Penyediaan ruang pejabat bagi kegunaan bekas Perdana Menteri adalah selaras dengan kelayakan Elaun dan Keistimewaan bagi bekas Perdana Menteri seperti mana yang diperuntukkan di bawah Akta Ahli Parlimen (Saraan) 1980 (Akta 237),” katanya. – BERNAMA


Dua penternak rugi RM200,000, 50 ekor lembu mati diracun

ALOR GAJAH: Dua penternak berputih mata menanggung kerugian hampir RM200,000 kerana 50 ekor lembu milik mereka ditemui mati dipercayai diracun di Machap Umboo di sini, semalam.

Ketua Polis Daerah Alor Gajah, Superintenden Arshad Abu berkata, haiwan itu sebelum kejadian dibiarkan berkeliaran mencari makan dalam ladang kelapa sawit berhampiran dan dipercayai telah menceroboh masuk kawasan kebun durian bersebelahan, memandangkan terdapat kesan pagar roboh akibat dirempuh.

Katanya, satu laporan polis berkaitan kes khianat dibuat oleh salah seorang penternak berusia 43 tahun itu.

“Mengikut laporan dibuat, pengadu menyedari kejadian itu selepas pekerjanya datang ke rumah memaklumkan dua ekor lembu ternakan keluarganya telah mati di kebun berhampiran.

“Pengadu dan adik lelakinya terus ke kebun tersebut dan mendapati 50 ekor lembu ternakan mereka mati di kawasan tanaman berkenaan.

“Kali terakhir pengadu melihat ternakannya adalah pukul 6.30 petang kelmarin dan haiwan itu tidak dimasukkan ke dalam kandang kerana bimbang hujan lebat,” katanya seperti dilapor Utusan hari ini.

Tambah beliau, Jabatan Perkhidmatan Veterinar (DVS) turut mengambil sampel ujian dimana kesemua haiwan ternakan itu ditemui mati dengan keadaan mulut berbuih, organ keluar darah dan keadaan dalaman abnormal.

“Anggaran kerugian dialami penternak adalah RM200,000, setakat ini tiada tangkapan dibuat dan siasatan lanjut dilakukan mengikut Seksyen 428 Kanun Keseksaan kerana melakukan khianat,” ujarnya.

Author

Diyana Rahip

View all posts

View all posts


KPDNHEP Siasat Peniaga Jual Minyak Masak Bersubsidi Tanpa Lesen Sah

PETALING JAYA: Kementerian Perdagangan Dalam
Negeri Dan Hal Ehwal Pengguna (KPDNHEP) Cawangan Petaling Jaya hari ini turun padang memeriksa pematuhan peniaga di sekitar Petaling Jaya sempena pelaksanaan Penentuan Harga Maksimum Ayam dan Telur Ayam di beberapa premis sasaran yang meliputi peringkat borong dan runcit.

KPDNHEP Petaling Jaya menggerakkan sejumlah 25 penguat
kuasa untuk menjalankan OPS ATM Fasa 2 di sekitar Petaling Jaya,
Selangor.

“Tujuan pemeriksaan spesifik di lokaliti Petaling Jaya adalah
untuk melihat sendiri tahap pematuhan peniaga sempena
pelaksanaan Penentuan Harga Ayam dan Telur Ayam yang masih
diteruskan pelaksanaannya berkuatkuasa 1 Julai 2022 sehingga 31
Ogos 2022 melibatkan enam jenis barangan daripada kategori ayam dan telur ayam.

“Pemeriksaan juga, diperluas kepada keberadaan bekalan
minyak masak bersubsidi peket 1kg di lokaliti pemeriksaan.
Pemeriksaan dan pemantauan ini digerakkan di bawah OPS ATM
Fasa 2 (Ayam, Telur Ayam, Minyak Masak),” katanya.

KPDNHEP Selangor berkata, pihaknya konsisten memantau perlakuan tidak beretika seperti aktiviti menyorok barang kawalan khususnya minyak masak bersubsidi jenis peket 1kg demi memastikan keberadaan bekalan komoditi tersebut dan juga lain-lain barang makanan dalam lokaliti luar bandar dan pinggir bandar tidak terganggu, mencukupi dan mudah diperolehi oleh pengguna pada harga berpatutan pada setiap masa.

Berdasarkan statistik KPDNHEP Petaling Jaya di bawah OPS
ATM Fasa 2 bermula 1 hingga 3 Julai 2022, sejumlah 841 premis
diperiksa dan hasil pemeriksaan selama tiga hari sejak
pengumuman harga maksimum baharu ayam dan telur ayam serta
pengapungan harga minyak masak sawit tulen jenis botol
dilaksanakan, hanya didapati satu premis sahaja yang gagal
mematuhi peruntukan perundangan Akta Kawalan Bekalan 1961 di bawah pelaksanaan OPS ATM Fasa 2.

Premis disiasat di bawah potensi kesalahan menjalankan urus niaga barang kawalan tanpa lesen sah. Susulan kes ini, KPDNHEP Petaling Jaya telah menyita barang kes dengan nilai sitaan RM637.

Pengguna yang mempunyai sebarang maklumat berkaitan salah
laku peniaga yang berhubung perkara di atas boleh menyalurkan
aduan yang lengkap kepada KPDNHEP Selangor melalui saluran
berikut:
i. WhatsApp 019-279 4317 / 019-848 8000
ii. Portal Aduan; e-aduan.kpdnhep.gov.my
iii. Call Centre 1-800-886-800
iv. Emel e-aduan@kpdnhep.gov.my
v. Ez ADU KPDNHEP

Author

Sharifudin Abdul Rahim

View all posts

View all posts


Saya tak pernah arah ambil tindakan terhadap sesiapa – Anwar

KOTA BHARU: Perdana Menteri, Datuk Seri Anwar Ibrahim menegaskan beliau tidak pernah mengeluarkan sebarang arahan supaya tindakan diambil terhadap mana-mana pihak tertentu sejak memegang jawatan itu.

Beliau berkata, sebaliknya arahan adalah supaya tindakan diambil terhadap semua yang terkait dengan sebarang masalah.

“Saya tak pernah arah ambil tindakan kepada sesiapa. Saya arah tindakan kepada semua yang terkait dengan permasalahan.

“Ini saya sebut kerana saya mahu keluarga penjawat awam ini yakin bahawa pimpinan berada di landasan yang betul dan supaya boleh bekerja dengan penuh semangat,” katanya.

Beliau berkata demikian ketika berucap pada Majlis Amanat Khas Kepada Penjawat Awam Negeri Kelantan di Dewan Besar Balai Islam Lundang, di sini hari ini.

Turut hadir Menteri Besar, Datuk Ahmad Yakob; Ketua Pengarah Perkhidmatan Awam, Datuk Dr Zulkapli Mohamed; Ketua Pengarah Unit Penyelarasan Pelaksanaan (ICU) Jabatan Perdana, Menteri Datuk Seri Wan Ahmad Dahlan Abdul Aziz dan Setiausaha Kerajaan Negeri Kelantan, Datuk Nazran Muhammad.

Mengulas lanjut, Anwar juga mahu sikap gelojoh apabila memegang jawatan tidak lagi diulangi.

“Tidak boleh mengulangi sikap gelojoh yang bila pegang jawatan pastikan anak pinak, keluarga dan kroni kaya raya tanpa ikut peraturan, memberi atau mengambil kontrak sesuka hati dan bila kena siasat dakwa ini semua tindakan politik.

“Saya tidak ada di sini untuk pegang jawatan dan balas dendam, hina orang dan dakwa, serta menghukum… bukan kerja saya. Arahan saya jelas dan ingat semua penjawat awam negeri dan persekutuan di mana-mana peringkat sekalipun urus negeri dengan amanah dan baik,” katanya.

Anwar berkata, arahan beliau kepada badan-badan lain juga jelas supaya tindakan diambil tidak mengira pangkat dan darjat.

“Arahan saya kepada Lembaga Hasil Dalam Negeri (LHDN), Suruhanjaya Pencegahan Rasuah Malaysia (SPRM), Polis Diraja Malaysia (PDRM) dan Bank Negara Malaysia (BNM) dan semua penguatkuasa lain jalankan tanggungjawab dengan tegas dan berani, tidak kira pangkat dan darjat,” katanya. – BERNAMA


Hilang di Pulau Perhentian: Rupa-rupanya sudah balik Kluang berehat

KLUANG: Empat sekeluarga yang dikhuatiri hilang setelah gagal dihubungi sewaktu bercuti di Pulau Perhentian di sini sejak Sabtu lalu selamat pulang ke pangkuan keluarga di sini hari ini.

Sukarelawan Pertubuhan Amal Komuniti Besut, Ahmad Nazrul ketika dihubungi mengesahkan empat sekeluarga iaitu Suraidah Abdul Ghani, 54, dan anaknya, Mohamad Aiman Rafee, 21, serta dua cucunya, Sasa Alesha Mohd. Saiful 7, dan Ahmad Dhani Mohd. Saiful, 4, sudah selamat pulang ke Kluang.

“Ya, saya mengesahkan bahawa mereka telah selamat pulang ke Kluang, saya telah berhubung dengan ayah kepada kanak-kanak tersebut dan dia mengesahkan.

“Buat masa ini mungkin ayahnya mahu berehat sebab memandu kenderaan dari Kluang ke Terengganu patah balik, kita cuba bantu mana yang termampu,” katanya ketika dihubungi Kosmo! di sini hari ini.

Ahmad Nazrul juga berharap tiada mana-mana pihak membuat sebarang spekulasi mengenai kes ini.

Katanya, kenyataan rasmi akan dikeluarkan oleh pihak berwajib dalam masa terdekat.

“Terima kasih kepada semua yang telah banyak membantu dalam usaha mencari ini.

Terima kasih pihak Polis Diraja Malaysia (PDRM) pengusaha resort dan hotel Pulau Perhentian, pengusaha bot Pulau Perhentian dan semua yang terlibat secara langsung mahupun secara tak langsung,” katanya.

Terdahulu, Ketua Polis Daerah Besut, Superintendan Abdul Rozak Mohamad berkata, siasatan awal mendapati empat sekeluarga itu telah mendaftar keluar dari sebuah resort di Pulau Perhentian Kecil pada pukul 8 pagi, Ahad lalu.

Semakan televisyen litar tertutup (CCTV) mendapati kenderaan Proton Saga yang dinaiki keluarga itu dikesan telah bergerak keluar dari pekan Kuala Besut menuju ke Jambatan Seberang Kastam di sini pada pukul 10.06 pagi, 1 Oktober lalu.

Dalam pada itu, tular di media sosial tentang kerisauan ahli keluarga Suraidah setelah tiada berita tentang wanita itu bersama anaknya serta dua cucu sejak Sabtu lalu. – Kosmo

Authors

Media Variasi

View all posts

Diyana Rahip

View all posts

View all posts

View all posts


Bapa dipenjara 36 tahun, 20 sebatan rogol dua anak

PUTRAJAYA: Seorang bekas operator kren dijatuhi hukuman penjara 36 tahun dan 20 sebatan oleh Mahkamah Rayuan di sini kerana merogol dua anak perempuannya yang di bawah umur.

Panel tiga hakim terdiri daripada Datuk Seri Kamaludin Md Said, Datuk Azman Abdullah dan Datuk Lim Chong Fong membenarkan rayuan lelaki itu untuk mengurangkan hukuman penjara dan sebatan ke atasnya.

Hakim Kamaludin yang mengetuai panel, mengurangkan tempoh penjara kepada 18 tahun dan mengurangkan bilangan sebatan kepada 10 sebatan bagi setiap pertuduhan.

Lelaki berusia 42 tahun itu sebelum ini dijatuhi hukuman 40 tahun penjara dan 24 sebatan oleh Mahkamah Sesyen Segamat di Johor pada 20 Mei, 2020 selepas beliau mengakui bersalah terhadap dua pertuduhan rogol.

Beliau mengemukakan rayuan kepada Mahkamah Rayuan untuk mengurangkan hukuman itu selepas permohonannya ditolak Mahkamah Tinggi Muar pada 24 Disember, 2020.

Bapa kepada lima orang anak itu mengaku bersalah merogol anak perempuannya berusia 15 tahun pada pertengahan 2017 dan anak perempuannya berumur 13 tahun pada Januari, 2020.

Mahkamah Sesyen menjatuhkan hukuman penjara 20 tahun dan 12 sebatan bagi setiap pertuduhan dan mengarahkan supaya hukuman itu dijalankan secara berasingan dari tarikh tangkapan 19 Mei, 2020.

Peguam Ameerul Aizat Noor Haslan memohon mahkamah mengurangkan hukuman penjara ke atas anak guamnya itu atas alasan hukuman itu berlebihan. Beliau juga meminta 24 sebatan tersebut dikurangkan.

Timbalan pendakwa raya Fauziah Daud berkata hukuman penjara lelaki itu wajar dijalankan secara berasingan kerana ia melibatkan dua mangsa. – BERNAMA


PRN: Penyokong Proklamasi Orang Melayu perlu undi calon PN – Tun M

CYBERJAYA: Pengerusi Proklamasi Orang Melayu, Tun Dr Mahathir Mohamad menyeru masyarakat khususnya kaum Melayu agar memberi sokongan kepada semua calon Perikatan Nasional (PN) pada Pilihan Raya Negeri (PRN) kali ini.

Katanya, hanya sokongan tidak berbelah bahagi sahaja mampu memenangkan calon-calon PN pada PRN nanti.

“Dalam pilihan raya negeri ini kita perlu ketepikan pasal parti kerana ini adalah masalah orang Melayu, tidak guna parti menang tetapi orang Melayu kalah.

“Sebab itu kita mesti tentukan calon ini disokong, sama ada kita suka atau tidak suka calon yang dipilih itu.

“Pada PRN ini, Proklamasi Orang Melayu tidak boleh bertanding kerana kita tidak didaftar, jadi sebab itu kita akan guna Perikatan Nasional,” katanya seperti dilapor Astro Awani.

Beliau berkata demikian pada sesi Townhall Bicara Negarawan dan Agamawan untuk Rakyat Malaysia di Dewan i-City Convention Centre, i-City Central Walk pada Selasa.

Dalam pada itu, Dr Mahathir turut mempersoalkan tindakan Perdana Menteri, Datuk Seri Anwar Ibrahim yang sering menuduh beliau tetapi enggan mendedahkan bukti apabila diminta.

Tegasnya, Ahli Parlimen Tambun itu perlu menunjukkan bukti-bukti kukuh dan bawa pada perbicaraan di mahkamah sekiranya ingin mendakwa beliau mencuri wang atau harta daripada rakyat.

“Dia kata dia ada bukti berkotak-kotak, tulisan-tulisan bukti pun ada. (Anwar kata) akan tunjuk tetapi bila saya minta tunjuk dia kata tidak boleh, rahsia.

“Kalau awak ada (bukti) tunjuk la pada saya. Tunjuk (bukti) saya curi duit sebab kita tahu ada orang curi duit, dihadap ke mahkamah, dibicara dan dimasukkan di dalam penjara.

“Kalau saya curi duit, tunjuk (bukti) secara terang yang saya curi duit, boleh bawa saya pergi mahkamah adakan perbicaraan,” katanya.

Author

Diyana Rahip

View all posts

View all posts


Onn Hafiz desak Zahid Hamidi letak jawatan

CYBERJAYA: Menteri Besar Johor, Datuk Onn Hafiz Ghazi mendesak Presiden UMNO, Datuk Seri Dr Ahmad Zahid Hamidi meletak jawatan ekoran kejatuhan prestasi Barisan Nasional (BN) pada Pilihan Raya Umum ke-15 (PRU15).

Menurutnya, BN kini perlu akur dengan suara rakyat yang diterjemahkan melalui undi mereka semalam.

“Kita semua sedia maklum bahawa satu tsunami politik orang Melayu telah berlaku, di mana orang Melayu telah menolak UMNO. UMNO telah rebah.

“Usaha untuk memulih dan memperbaiki parti ini perlu bermula sekarang. Jika kita tidak berubah sekarang, kita tidak akan memenangi satu kerusi pun pada masa akan datang.

“Oleh itu, dengan rasa penuh hormat dan takzim, saya memohon supaya YB Presiden UMNO Datuk Seri Zahid Hamidi meletak jawatan sebagai presiden pada kadar yang segera, sebagaimana Datuk Seri Najib Razak telah berjiwa besar dengan meletak jawatan sebagai presiden pada 2018,” katanya dalam satu kenyataan hari ini.

Tambah beliau, BN perlu membuat perubahan bagi memastikan parti itu relevan di mata rakyat.

“Ramai pemimpin UMNO, MCA dan MIC yang berkaliber dan berpotensi terkorban kerana kita tidak mahu mendengar denyut nadi akar umbi.

“Kita semua perlu berani membuat perubahan ke arah kebaikan demi masa depan parti ini,” ujarnya.

Untuk rekod, BN hanya memenangi 30 kerusi daripada 222 kerusi yang dipertandingkan pada PRU15 kali ini.

Author

Diyana Rahip

View all posts

View all posts


1,225 individu ditahan curi kenderaan, rampasan lebih RM20 juta

KUALA LUMPUR: Jabatan Siasatan Jenayah (JSJ) Bukit Aman berjaya menyelesaikan 1,658 kes curi kenderaan dengan penahanan 1,225 individu menerusi Op Lejang Khas 2023 yang bermula Januari hingga April lepas.

JSJ Bukit Aman dalam kenyataan yang dimuat naik di laman Facebooknya memaklumkan dalam tangkapan berkenaan, pihaknya turut merampas 847 buah kenderaan yang dipercayai dicuri dianggarkan bernilai RM19.8 juta dan wang tunai RM502,865.

“Kesemua individu tersebut (1,225 orang) ditahan dalam 1,049 serbuan yang dilakukan pihak polis di seluruh negara.

“Menurut statistik yang dikeluarkan jabatan ini, sebanyak 6,709 kertas siasatan dibuka bagi kecurian kenderaan dan 639 kertas siasatan berjaya dituduh bagi tempoh empat bulan pertama tahun ini,” menurut kenyataan itu.

Dalam pada itu, JSJ turut menasihati orang ramai supaya tidak meletakkan kenderaan di kawasan yang tidak mempunyai sistem kamera litar tertutup dan lakukan ujian keberkesanan terhadap sistem penggera kenderaan.

“Pencuri tidak akan mencuri kenderaan yang dilengkapi dengan sistem tambahan dan orang ramai juga digalakkan untuk tidak menangguhkan laporan polis sekiranya kenderaan mereka dicuri,” menurut kenyataan itu. – BERNAMA


Srikandi gesa kerajaan campur tangan isu Darussolihin

KUALA LUMPUR: Pertubuhan Kebajikan Insaniah Srikandi Malaysia (Srikandi) menggesa kerajaan campur tangan isu Madrasah Darussolihin di Jalan Kebun, Shah Alam kerana ia babitkan isu keselamatan negara.

Presiden Srikandi, Datuk Norashikin Abd Ghani berkata, berdasarkan pendedahan rakyat di media sosial kes berkenaan bukan terpencil, ramai yang mendakwa mengalami pengalaman sama dengan bekas penghuni madrasah yang mendakwa didera ala militan.

“Selepas pendedahan bekas penghuni berkenaan ramai tampil malah ada yang saksikan sendiri bagaimana pelajar-pelajar ini didera dalam keadaan menakutkan.”

“Semua pendedahan ini perlu diambil perhatian kerana ia babitkan nyawa, keselamatan awam, satu nyawa pun tetap nyawa juga.

“Tambahan pula ia babitkan pertubuhan kebajikan menggunakan nama madrasah tetapi dakwa pusat pemulihan, ia mengelirukan orang ramai dan pihak berkuasa untuk ambil tindakan.

“Sehubungan itu, Srikandi menggesa tindakan segera kerajaan, jangan berdiam kerana ada beratus lagi pelajar di dalam sana yang tidak diketahui apa nasib mereka.

“Saya minta ibu bapa dan bekas penghuni lain membuat laporan polis bagi memudahkan pihak berkuasa ambil tindakan,” katanya kepada MEDIA VARIASI.

Baru-baru ini wakil madrasah dikenali Ridzuan tampil mengesahkan madrasah berkenaan menjalankan pusat pemulihan dadah secara tidak sah sejak 2002 dan hanya sebuah pertubuhan yang berdaftar dengan Jabatan Pendaftaran Pertubuhan (RoS) pada tahun 2018.

Ketua Pengarah AADK, Sutekno Ahmad Belon turut menafikan dakwaan agensi berkenaan terlibat kerjasama dengan madrasah berkaitan.

MEDIA VARIASI sebelum ini melaporkan, pendedahan pelajar yang mendakwa didera ala militan ketika mengikuti ‘rawatan pemulihan’ di madrasah di Shah Alam.

Susulan itu, lelaki dikenali Hafiz tampil mendedahkan di akaun Twitter hafizfiz18, kronologi kejadian menimpa adiknya yang didakwa didera selepas keluarga menghantarnya atas tujuan untuk berubat.

Menerusi perkongsian Hafiz, adik lelakinya mengalami gangguan dan keluarga telah menghantarnya ke Madrasah Darussolihin untuk dirawat

Jelas Hafiz lagi, ketika keluarga membuat keputusan untuk keluarkan adiknya dari situ, pihak madrasah tidak mengizinkan dan meminta pampasan sebanyak RM11,970 kerana dikatakan melanggar perjanjian.

Apabila keluarga mahu membawa adiknya ke balai polis, pihak madrasah menghalang dan berkeras sehingga menyebabkan pergelutan di tempat kejadian.

Malah, menurutnya abangnya juga turut ditumbuk dan pihak madrasah didakwa telah menutup pintu keluar dan menghalangnya dengan kenderaan pacuan empat roda Hilux.

Selepas berlaku pergelutan dan keadaan menjadi kacau bilau, pihak madrasah telah membawa adiknya ke dalam kereta mereka untuk ke balai polis.

Namun ketika di dalam perjalanan, pihak polis berjaya menahan mereka kerana membawa lari adik Hafiz.

Mereka semua kemudian ke IPD Shah Alam dan selepas laporan dibuat serta keterangan diambil, polis membenarkan adiknya pulang bersama keluarga.

Author

Tun Puteh Wanti

View all posts

View all posts


Sanggup beratur awal pagi demi iPhone 15 RM1

CYBERJAYA: Ratusan peminat iPhone sanggup ‘terpacak’ di hadapan Yes 5G Experience Store Lot 10 seawal pukul 7 pagi, demi merebut peluang mendapatkan tawaran iPhone 15 dan iPhone 15 Plus pada harga serendah RM1.

Yes 5G dalam satu kenyataan memaklumkan, orang ramai tidak melepaskan peluang untuk mencuba nasib memenangi iPhone 15 dan iPhone 15 Plus tersebut dengan kadar terendah sempena 11.11.

“Mereka yang merupakan pemegang pas perlu memutar roda untuk mencuba nasib bagi mendapatkan iPhone 15 Plus dengan hanya RM1.

“Ini termasuk aksesori Apple seperti AirPods (Generasi Ketiga) dan langganan tiga bulan percuma untuk Yes Gaming dengan GeForce Now,” katanya.

Tambah kenyataan itu, pelanggan YES turut berpeluang menikmati hadiah percuma bernilai sehingga RM20,000 de¬ngan pelan pakej Yes 5G, ditambah potongan sehingga 15 peratus bagi sebarang pembelian aksesori iPhone.

Sementara itu Sarah Nabila, 31, merupakan antara pelanggan bertuah membeli iPhone 15 dan iPhone 15 Plus pada harga RM1.

“Pelan Yes 5G sangat berpatutan sehinggakan saya membeli dua i¬Phone. Selain daripada iPhone 15 pada harga RM1 sahaja, saya juga mendapat iPhone 15 Pro 512GB,” ujarnya.

Meskipun tawaran RM1 sudah tamat, Yes 5G masih menawarkan siri Iphone 15 pada harga serendah RM21 sebulan dengan sifar bayaran pendahuluan khas buat pelanggan Yes 5G.

Orang ramai yang berminat dengan tawaran ini boleh mendapat maklumat lanjut menerusi laman https://www.yes.my/iPhone/ atau kunjungi kios Yes yang berdekatan.

Author

Diyana Rahip

View all posts

View all posts


Pasar raya, kedai runcit di lima negeri berdepan kekurangan bekalan telur ayam

KUALA LUMPUR: Bekalan telur ayam di pasar raya dan kedai runcit di lima negeri iaitu Perak, Pulau Pinang, Kelantan, Selangor dan Melaka dilihat semakin meruncing berikutan banyak pihak, termasuk pengguna dan peniaga mengakui berdepan kesukaran mendapatkan bekalan itu ketika ini.

Di PERAK, tinjauan Bernama di sebuah pasar raya segar di Bandar Meru Raya, Ipoh mendapati berlaku pengurangan stok telur ayam sehingga tiada bekalan mahupun simpanan di premis itu manakala beberapa kedai runcit pula boleh didapati dalam kuantiti amat sedikit.

Seorang pekerja kedai runcit Muliadi Abdul Jalil, 32, berkata kekurangan bekalan telur berlaku sejak kira-kira tiga bulan lepas apabila premis berkenaan sebelum ini pernah menerima bekalan telur sebanyak 60 papan, tetapi kini hanya memperoleh separuh daripada tempahan atau lebih sedikit akibat ketiadaan stok.

Menurut seorang lagi pekerja kedai runcit Fikri Abdul Rahman, 23, premis itu juga hanya memperoleh separuh bekalan telur iaitu hanya kira-kira 60 papan berbanding 150 papan sebelum ini.

Di PULAU PINANG, pengusaha kedai makan di Bandar Perda, Azhar Basirun, 59, berkata, beliau perlu mendapatkan sekurang-kurangnya 60 biji telur ayam setiap hari untuk perniagaannya, namun terpaksa membeli di beberapa kedai runcit berikutan peniaga mengehadkan pembelian 10 biji sahaja untuk seorang.

Pengguna Muhammad Haris Omar, 42, turut mengakui bekalan telur ayam terhad dan harganya agak mahal berbanding kebiasaan, justeru beliau berharap masalah itu dapat diselesaikan segera oleh pihak berkuasa kerana telur antara sumber makanan yang murah untuk keluarga B40.

Bagi seorang peniaga telur ayam di pasar di Kepala Batas, Amirul Muizz, 45, beliau sendiri mendapat bekalan yang sedikit iaitu kurang separuh daripada biasa dan kadangkala tiada langsung telur ayam yang dihantar oleh pemborong kepadanya.

Di KELANTAN, tinjauan di beberapa kedai runcit dan pasar raya menunjukkan tiada bekalan telur ayam seperti kebiasaannya di rak-rak jualan, sebaliknya masih digantikan dengan bekalan telur ‘omega’ dan telur putih.

Pekerja pasar raya di Bandar Baru, Hassan Basri, 27, berkata, bekalan telur putih dan omega baru tiba di tempat kerja beliau hari ini dan dijangka habis hari ini juga.

Selain itu, pengusaha bakeri Nadia Bustamam, 34, berkata, ketiadaan bekalan telur ayam biasa sebelum ini menjejaskan operasi perniagaannya kerana terdapat beberapa jenis kek tidak boleh menggunakan telur lain selain telur ayam berwarna perang.

Sementara itu di SELANGOR, tinjauan di sekitar Shah Alam mendapati bekalan telur sukar diperoleh sejak beberapa bulan lepas, terutamanya di kawasan yang jauh dari bandar.

Suri rumah Rosliza Abdul Samad, 40, berkata, ketiadaan bekalan sumber protein itu membuatkannya terpaksa pergi ke pasar raya lebih jauh dari kawasan penempatan selain terpaksa membeli telur jenis omega yang jauh lebih mahal kerana susah untuk mendapatkan telur biasa.

Di MELAKA, peniaga nasi lemak Muhammad Ismail Sulaiman, 40, dari Klebang Pengkalan Rama berkata beliau telah beberapa kali berdepan kesukaran mendapatkan bekalan telur sehingga menjejaskan jualannya.

“Kadang-kadang saya terpaksa mencari di lebih lima premis untuk membeli telur ayam dan terdapat juga kedai runcit atau pasar raya yang mengehadkan jualan bagi setiap pembeli. Selain bekalan, pilihan gred telur yang dijual kebanyakan gred B dan harganya lebih mahal… namun tiada pilihan,” katanya.

Selain itu, Tan Hock Seng, 34, dari Bachang mengakui turut berhadapan situasi sama berikutan telur ayam di kedai runcit berhampiran rumahnya sering kehabisan bekalan dan ada kalanya hanya boleh dibeli pada hari tertentu. – BERNAMA


Kanak-kanak perempuan maut disyaki didera bapa tiri

KUALA LUMPUR: Seorang kanak-kanak perempuan maut dipercayai akibat didera bapa tirinya dalam kejadian di Taman Sri Ramal, Kajang di sini pada Isnin lepas.

Ketua Polis Daerah Kajang, ACP Mohd Zaid Hassan berkata, pihaknya menerima laporan daripada seorang pegawai perubatan Hospital Serdang pada 12.39 tengah malam 22 November lepas berhubung seorang kanak-kanak perempuan berusia 11 tahun yang dibawa ke hospital itu.

Beliau berkata pegawai itu menyatakan Jabatan Kecemasan dan Trauma Zon Merah Hospital Serdang menerima kanak-kanak terbabit yang dibawa menggunakan ambulans dari rumahnya dalam keadaan tidak sedarkan diri pada 11.33 malam.

“Hasil pemeriksaan didapati mangsa disahkan meninggal dunia semasa dalam perjalanan ke hospital. Bedah siasat yang dijalankan oleh doktor pakar hari ini mendapati punca kematian mangsa dipercayai daripada kesan hentakan objek tumpul pada bahagian kepala dan abdomen (perut) yang menyebabkan ususnya pecah.

“Selain itu, terdapat kesan-kesan cedera hingga lebam di bahagian punggung, dada dan lengan mangsa,” menurutnya dalam kenyataan malam ini.

Sehubungan itu, seorang lelaki tempatan berusia 53 tahun yang merupakan bapa tiri mangsa telah ditahan di pekarangan Hospital Serdang bagi membantu siasatan pada  2.25 petang tadi.

Mohd Zaid berkata, siasatan lanjut mendapati suspek mengaku ada memukul mangsa sebelum ini menggunakan tangan, kaki dan sebuah baldi di dalam tandas akibat marah dengan kanak-kanak perempuan itu yang didakwa sering membuat masalah di rumah semasa ketiadaan ibunya.

Beliau berkata, kes disiasat mengikut Seksyen 302 Kanun Keseksaan bagi kesalahan membunuh manakala permohonan reman terhadap suspek akan dibuat esok.

“Polis menyeru supaya orang awam atau mana-mana individu yang mempunyai maklumat tentang kejadian ini agar memaklumkan kepada pihak polis dengan menghubungi mana-mana balai polis yang berdekatan ataupun berhubung terus dengan pegawai penyiasat kes ASP Ray Erindra Raj di talian 019-6616 640,” katanya. – BERNAMA


Jangan baling batu sembunyi tangan, tak gentleman – Armand Azha

KUALA LUMPUR: Ahli Majlis Kerja Tertinggi (MKT) UMNO, Datuk Armand Azha Abu Hanifah membayangkan ada pihak cuba jatuhkannya dengan cara kotor agar dikecualikan daripada bertanding pada pemilihan kali ini.

Namun, selepas dipanggil menghadap hari ini, Lembaga Disiplin parti tidak menghalang dirinya untuk kekal bertanding.

Beliau yakin Lembaga Disiplin adil dan berintegriti dalam memberi penilaian terhadap usaha pihak tertentu untuk memburukkan reputasinya.

“Saya dipanggil Lembaga Disiplin untuk membela diri berhubung beberapa pertuduhan tatatertib membabitkan pemilihan parti.

“Saya sebagai seorang pemimpin dan memegang konsep kepartian, saya sudah memberikan dokumen pembelaan kepada lembaga disiplin dan beberapa soalan ditanyakan (mereka, sudah saya jawab).

“Tohmahan ini timbul selepas saya menyatakan pendirian untuk bertanding, mereka kena ‘gentleman’ jangan baling batu sembunyi tangan sahaja,” katanya pada sidang media sejurus selesai menghadap Lembaga Disiplin UMNO di Menara Dato Onn hari ini.

Armand Azha berkata, biarpun Lembaga Disiplin parti masih membuat penilaian berhubung pertuduhan yang dikenakan terhadapnya, beliau masih boleh menyerahkan borang pencalonan untuk bertanding pada pemilihan UMNO.

“Saya bertanya juga kepada Lembaga Disiplin sama ada saya boleh terus menawarkan diri sebagai calon Ketua Pemuda UMNO dan mempertahankan jawatan Ketua UMNO Bahagian Subang.

“Kenyataan Lembaga Disiplin, mereka tidak ada halangan untuk saya menyerahkan borang pencalonan kerana Lembaga Disiplin perlu melihat semua sudut.

“Tuduhan yang dikenakan terhadap saya, lebih kepada tidak membenarkan saya bertanding,” katanya.

Ditanya apakah pertuduhan sebenar yang dikenakan terhadapnya, Armand Azha sekadar berkata beliau menyerahkan sepenuhnya kepada Lembaga Disiplin UMNO.

Armand Azha sebelum ini menawarkan diri untuk bertanding bagi merebut jawatan Ketua Pemuda UMNO pada pemilihan parti itu kali ini.

Beliau bakal berdepan seorang lagi calon yang menawarkan diri untuk jawatan sama iaitu, Ketua Pemuda UMNO Jasin, Dr Muhamad Akmal Saleh.

Terdahulu jam 3 petang tadi, Armand dilihat tiba di ibu pejabat parti itu di Menara Dato Onn di sini, bagi berdepan dengan Lembaga Disiplin UMNO.

Sejurus tiba, beliau yang juga Ketua UMNO Bahagian Subang terus menaiki lif ke tingkat tujuh, lokasi di mana Lembaga Disiplin terbabit bermesyuarat.

Media sebelum ini melaporkan, Armand Azha mengesahkan beliau dipanggil oleh Lembaga Disiplin UMNO.

Bagaimanapun, setakat ini punca sebenar Armand Azha dipanggil menghadap Lembaga Disiplin UMNO masih belum diketahui.

Pada 27 Januari lalu, bekas Pengerusi Badan Perhubungan UMNO Selangor, Tan Sri Noh Omar dan bekas Ketua Pemuda UMNO, Khairy Jamaluddin dipecat daripada parti itu.

Ahli Parlimen Sembrong, Datuk Seri Hishammuddin Hussein; Naib Ketua Pemuda UMNO, Shahril Hamdan; Ketua UMNO Bahagian Tebrau, Datuk Maulizan Bujang dan Ketua UMNO Bahagian Jempol, Datuk Seri Mohd Salim Shariff pula digantung keahlian selama enam tahun.

Author

Tun Puteh Wanti

View all posts

View all posts


Polis tahan lapan individu disyaki terlibat sindiket edar dadah

BALIK PULAU: Polis percaya berjaya menumpaskan sindiket pengedaran dadah dengan penahanan enam lelaki dan dua wanita serta merampas pelbagai dadah bernilai RM31,365 dalam dua serbuan di Batu Maung, di sini 23 November lepas.

Pemangku Ketua Polis Daerah Barat Daya, DSP Jafri Md Zain berkata, kesemua yang berusia 20 hingga 35 tahun itu ditahan di sebuah rumah pada 10.10 pagi selepas polis bertindak hasil maklumat dan risikan.

“Pemeriksaan di rumah menemukan 82.6 gram (g) pil ekstasi, pil eramin 5 (28 g) dan 16.5 gram ketamin. Polis seterusnya menyerbu sebuah lagi rumah di Batu Maung kira-kira dua jam kemudian dan merampas 524.9g pil ekstasi dan 112.9g pil eramin 5,” katanya dalam kenyataan hari ini.

Beliau berkata kesemua dadah yang dirampas bernilai RM31,365 dan dipercayai untuk edaran sekitar daerah Barat Daya.

Menurut Jafri, polis turut menyita wang tunai RM3,000, sebuah kereta Toyota Vios dan sebuah kereta Proton Gen 2 dengan keseluruhan sitaan harta serta rampasan dadah adalah RM74,365.

Katanya ujian saringan air kencing mendapati kesemua individu yang tidak bekerja itu positif terhadap dadah dan mereka direman bagi siasatan lanjut mengikut Seksyen 39B Akta Dadah Berbahaya 1952. – BERNAMA


Risiko hakim berat sebelah terhadap Rosmah setelah ‘penghakiman bocor’

KUALA LUMPUR: Pasukan pembelaan Datin Seri Rosmah Mansor memberitahu Mahkamah Tinggi hari ini bahawa terdapat risiko berat sebelah di pihak Hakim Mohamed Zaini Mazlan sekiranya beliau terus mendengar kes Rosmah kerana wujudnya ‘draf penghakiman’.

Peguam Datuk Jagjit Singh berkata walaupun mereka mempunyai keyakinan penuh bahawa hakim tidak akan dipengaruhi oleh penghakiman yang dikatakan bocor itu, namun risiko berat sebelah masih wujud.

Beliau berhujah bahawa hakim mesti dapat melaksanakan tugas secara saksama, bebas daripada pengaruh luar.

Draf penghakiman yang dikatakan itu disediakan oleh individu, atau lebih daripada seorang, yang tidak mempunyai kuasa, katanya.

“Oleh itu, bagaimana pihak pendakwaan boleh mengatakan bahawa dakwaan ini (kononnya draf penghakiman) adalah dengar cakap?” soal peguam itu.

Jagjit berhujah bahawa pendakwaan mengatakan draf penghakiman yang dikatakan itu sebagai satu penyelidikan dan mencabar permohonan penarikan diri dengan mendakwa ia dibuat berdasarkan bukti dengar cakap.

Beliau berkata terdapat laporan polis dan kebocoran itu sedang disiasat oleh polis Sentul, sambil menambah bahawa pendaftar Mahkamah Persekutuan juga mahu perkara itu disiasat.

“Hakim mesti boleh menyampaikan keputusan tanpa pengaruh yang tidak wajar secara langsung atau tidak langsung daripada mana-mana sumber lain. Dokumen yang bocor itu disediakan oleh lebih daripada seorang.

“Dokumen yang bocor itu membimbangkan apabila muncul di media sosial. Tetapi ia telah keluar, kita tidak boleh menyembunyikannya di bawah tempurung. Dokumen yang bocor itu bukanlah penghakiman bertulis sebenar terhadap Rosmah, tetapi salinan penulisan oleh unit penyelidikan Mahkamah Tinggi Kuala Lumpur,” katanya.

Beliau berkata dua catatan di Malaysia Today dikongsi secara meluas di media sosial.

Jagjit mendakwa awan gelap telah menyelubungi badan kehakiman sejak 23 Ogos 2022 apabila penghakiman kes Datuk Seri Najib Razak membabitkan dana SRC International Sdn Bhd didakwa bocor sebelum Mahkamah Persekutuan mengumumkan keputusannya.

Beliau berkata perkara ini sama seperti apa yang berlaku pada 1988, merujuk kepada penyingkiran Ketua Hakim Negara ketika itu Tun Mohamed Salleh Abas, yang lebih dikenali sebagai krisis kehakiman negara.

Jagjit kemudian merujuk kepada dua dokumen (penghakiman) yang didakwanya disediakan oleh orang lain.

Mohamed Zaini: Apa kamu panggil dokumen ini?

Jagjit: Secara terang dan ringkas, ia telah disediakan atas permintaan dan arahan seseorang yang berkuasa.

Mohamed Zaini: Jawab soalan saya. Apa kedua-dua dokumen ini?

Jagjit: Saya tidak boleh melabelnya tetapi ia menunjukkan suatu yang salah.

Mohamed Zaini: Apa yang dipanggil penghujahan? Apakah tujuan penghujahan bertulis kamu?

Jagjit: Untuk meyakinkan Yang Arif. Tetapi ini (dokumen) tidak dapat meyakinkan Yang Arif kerana Yang Arif perlu berfikiran bebas.

Hakim kemudian menyoal lagi mengenai dokumen itu dan Jagjit berkata beliau tidak boleh menjawab.

Mohamed Zaini: Ada dalam afidavit, kamu katakan ia (dokumen itu) adalah penghakiman saya. Setelah mendengar sekarang, saya keliru. Adakah kamu mengatakan ini adalah draf penghakiman yang disediakan untuk saya?

Jagjit: Ya

Mohamed Zaini: Saya gembira kita dapat menjelaskannya. Kamu melihat kedua-dua dokumen ini sebagai pendapat atau draf penghakiman?

Jagjit: Bagi saya ia tidak kelihatan seperti pendapat tetapi ia adalah draf penghakiman yang ditulis oleh pihak ketiga.

Mohamed Zaini: Adakah kamu menyangka saya akan menggunakan draf penghakiman (dalam keputusan saya)?

Jagjit: Di situlah bahaya sebenar berat sebelah… persepsi.

Mohamed Zaini: Saya rasa saya faham maksud kamu.

Sementara itu, Timbalan Pendakwa Raya Datuk Seri Gopal Sri Ram berhujah bahawa Malaysia Today – laman web yang memaparkan apa yang dikatakan sebagai ‘penghakiman bocor’ itu – bukanlah sumber yang boleh dipercayai.

Beliau berkata penulis artikel itu (di laman web) adalah seorang pelarian yang bersembunyi di United Kingdom.

“Beliau wartawan penyangak. Pandangannya berubah mengikut berapa banyak dia dibayar. Walaupun Yang Arif meminta pendapat yang ditulis oleh unit penyelidikan, walaupun Yang Arif menelitinya dan membuat pertimbangan, ia akan menjadi suatu perkara biasa,” katanya.

Sri Ram, yang merupakan bekas hakim Mahkamah Persekutuan, berkongsi bahawa semasa perkhidmatannya, Ketua Hakim Negara ketika itu mencadangkan agar beliau mempunyai pasukan penyelidik sendiri, namun beliau menolak idea itu.

“Tetapi itu hanya cara saya. Setiap hakim ada cara sendiri,” katanya dan meminta mahkamah menolak permohonan itu.

Hakim Mohamed Zaini menetapkan untuk menyampaikan keputusannya mengenai permohonan itu selepas rehat pada tengah hari.

Rosmah, 70, memfailkan permohonan itu pada saat akhir, sehari sebelum keputusan sama ada didapati bersalah atau tidak, atas alasan penghakiman kes yang dikatakan bocor yang disediakan pihak lain yang tular oleh media massa dan elektronik pada 26 Ogos. – BERNAMA


MT UMNO buat keputusan sama ada UMNO-PAS berunding atau tidak – Tok Mat

SEREMBAN: Keputusan sama ada UMNO dan PAS akan mengadakan rundingan termasuk bagi menghadapi Pilihan Raya Umum ke-15 (PRU15) akan dibuat oleh Majlis Tertinggi (MT) UMNO, kata Datuk Seri Mohamad Hasan.

Timbalan Presiden UMNO itu berkata baik buruk rundingan atau pertemuan antara kedua-dua parti tersebut akan dibincangkan sekiranya perkara itu dibangkitkan dalam mesyuarat MT UMNO.

“UMNO bukan saya, UMNO adalah parti, jadi parti kena buat keputusan, apa sahaja pandangan saya tidak penting, pandangan parti itu penting. Ia diputuskan dalam satu musyawarah dan badan tertinggi iaitu Majlis Tertinggi,” katanya kepada pemberita pada Program Merdeka@Komuniti DUN Paroi 2022 di Dataran Senawang di sini hari ini.

Beliau mengulas kenyataan Setiausaha Agung PAS Datuk Seri Takiyuddin Hassan bahawa PAS menganggap semua pihak bernaung di bawah gagasan Penyatuan Ummah termasuk UMNO sebagai rakan ta’awun (rakan kerjasama) dalam membina negara baik serta diredai tuhan dan perkara itu diputuskan Jawatankuasa Kerja PAS yang bermesyuarat pada Ahad lepas.

Bagaimanapun, Mohamad mengulangi pendirian bahawa Barisan Nasional (BN) setakat ini memutuskan untuk menghadapi PRU15 secara bersendirian.

Sementara itu, beliau berkata BN ketika ini masih belum menyentuh aspek calon dan kerusi bagi menghadapi PRU15.

“Belum lagi lihat soal itu, (calon dan kerusi) sebab mahu lihat boleh menang, kesiapsiagaan itu faktor utama menang kalah untuk hadapi pilihan raya. Tidak guna kita cakap soal calon… kalau jentera tiada, tidak guna juga, kesiapsiagaan jentera amat penting,” katanya. – BERNAMA


Menyesal sertai gerakan Tun M jatuhkan Najib – Anas

KUALA LUMPUR: Dahulu dipuja sebagai idola selama 22 tahun, kini menyesal dan bertaubat untuk tidak lagi menyokong perjuangan Tun Dr Mahathir Mohamad selepas menyedari kesilapannya menyertai gerakan menggulingkan Datuk Seri Najib Razak bermula pada 2017.

Tempoh 22 bulan pemerintahan kerajaan Pakatan Harapan (PH) diterajui Perdana Menteri ketujuh, Tun Mahathir cukup memberi impak ke atas mantan Ketua Aktivis Parti Pribumi Bersatu Malaysia (Bersatu), Mohd Anas Sudin supaya mengingatkannya untuk berhenti menganiaya dan memfitnah Najib.

Bersatu diasaskan bersama oleh Tun Mahathir sebagai Pengerusinya, Tan Sri Muhyiddin Yassin dan Datuk Seri Mukhriz Mahathir.

Anas ketika ditemui mendedahkan kebenaran yang berlaku di depan matanya sendiri, apabila beliau yang baru mengasaskan Bersatu di Negeri Sembilan, diminta untuk menyertai gerakan menjatuhkan Najib dari semasa ke semasa, malah menyemarakkan lagi kebencian terhadap Perdana Menteri Keenam itu.

“Pada 2016, saya pernah bertanya Tun Mahathir mengenai Najib, dan dia memang tak puas hati dengan Najib. Selepas itu, timbul isu 1Malaysia Development Berhad (1MDB).

“Saya salah seorang pengasas Bersatu di Negeri Sembilan, dan kemudian saya bawa Tun Mahathir dan Mukhriz ke Seremban, diminta untuk jatuhkan Najib dan semarakkan (kebencian) seluruh Malaysia bermula pada 2017.

“Apa yang saya nampak, tak puas hati terhadap Najib tentang rasuah dan salah kuasa 1MDB. Ketika itu saya yakin dan percaya dengan Tun Mahathir sebab selama 22 tahun Tun sebagai Perdana Menteri, Tun memang idola saya, tapi selama 22 bulan, satu perkara luar biasa berlaku dalam negara kita,” katanya kepada MEDIA VARIASI.

Anas yang juga Presiden BARA meluahkan keinsafannya kerana berasa bertanggungjawab terhadap Najib sehingga ke penjara.

“Saya berdosa sebenarnya, sayalah orang (antara) yang menjatuhkan Najib, sayalah yang bertanggungjawab bersama Tun Mahathir dalam gerakan PH (ketika pemerintahan) menjatuhkan Najib, sayalah anak didik (Tun).

“Ketika itu rakyat Malaysia tak ada ketenangan. Pelbagai provokasi dibuat pimpinan pakatan iaitu DAP, itulah wajah sebenar mereka dizahirkan dalam Parlimen, hari-hari bergaduh.

“Hina orang Melayu kata pendatang, Islam, bawa balik abu mayat Chin Peng, buat himpunan bekas komunis di Kajang, dialah orang India dulu duduk tanah ini. Sebab itu juga kita tak mahu Datuk Seri Anwar jadi Perdana Menteri pada PRU15, (kerana PH-DAP),” jelasnya.

Beliau menambah, ketika zaman PH juga, kebanyakan pemimpin parti itu yang mempunyai kes mahkamah pada era BN, semua dibebaskan, malah Jabatan Peguam Negara, Tan Sri Tommy Thomas menggugurkan kes 12 lelaki rakyat Malaysia atas dakwaan menyokong kumpulan pengganas, Pembebasan Harimau Tamil Eelam (LTTE), menjadikan mahkamah seperti undang-undang rimba.

“Berbeza ketika UMNO memerintah, pimpinan UMNO, menterinya masuk penjara. Mantan Menteri Besar Selangor, Datuk Harun Idris dan Dr Mohamad Khir Toyo selain mantan Menteri Belia dan Sukan, Datuk Mokhtar Hashim serta Najib sendiri yang juga mantan Perdana Menteri,” katanya.

Mengulas lanjut, Anas berkata, beliau mula sangsi dengan kepimpinan PH, lebih-lebih lagi sejak penghakiman terhadap Najib dan pengurusan kes 1MDB di mahkamah membabitkan Hakim Mahkamah Rayuan, Datuk Mohd Nazlan Mohd Ghazali yang dikaitkan dalam siasatan Suruhanjaya Pencegahan Rasuah Malaysia (SPRM) mengenai dakwaan sejumlah wang yang tidak dapat ditentukan punca dalam akaunnya.

Meskipun reda dengan keputusan mahkamah, beliau bagaimanapun berharap Najib menang ke atas kesnya akan datang selain dapat dibebaskan dari penjara lebih awal di bawah pengampunan diraja.

“Keputusan mahkamah, kita terima dengan reda, tapi saya masih mengharapkan Najib menang beberapa kes akan datang, dan mungkin dapat pengampunan dan keluar awal dari penjara,” katanya yang juga Ketua Pemuda UMNO Rembau 1995 hingga 2004 itu.

Author

Tun Puteh Wanti

View all posts

View all posts


Sukan SEA: Bryan tekad sumbang pingat di Phnom Penh

Atlet renang berusia 20 tahun yang terlepas pingat ketika penampilan di pentas Sukan SEA Filipina 2019 dan Hanoi, Vietnam tahun lepas itu berkata sasaran untuk menaiki podium mampu dicapai namun mengakui bakal berdepan saingan sengit pada temasya di Phnom Penh pada 5 hingga 17 Mei ini.

Bryan yang juga pemegang rekod kebangsaan acara 50 meter (m) gaya bebas (23.09s) dan 100 meter kuak kupu-kupuk (53.32s) akan menyertai acara 50m gaya bebas, 50m gaya dada, 50m dan 100m kuak kupu-kupu serta rampaian 4×100 di Phnom Penh.

“Latihan dan pertandingan di UK telah mendorong saya untuk meningkatkan prestasi saya. Persekitaran tekanan tinggi juga membantu saya menguruskan gemuruh dan emosi serta bagaimana untuk bertanding dalam situasi mencabar.

“Walaupun meraih pingat adalah sasaran, namun objektif utama di Sukan SEA adalah untuk memberikan yang terbaik dan melakukan catatan peribadi terbaik (PB). Tidak dinafikan persaingan di Sukan SEA adalah tinggi, dengan atlet renang yang hebat,” katanya ketika dihubungi Bernama.

Graduan dalam bidang neurosains dan psikologi dari King’s College London itu turut berharap dapat dapat menyerlah di peringkat lebih tinggi, selepas layak ke Kejohanan Akuatik DUnia 2023 di Fukuoka, Jepun pada 23 hingga 30 Julai.

Semi-finalis acara 100m kuak kupu-kupu itu juga menyasarkan untuk melakukan renangan bawa 53 saat dalam acara tersebut sekali gus mencipta rekod baharu kebangsaan dalam acara terbabit.

“Layak ke kejohanan Dunia adalah pencapaian terbaik saya setakat ini dan saya tidak sabar untuk mempamerkan aksi terbaik saya di peringkat global. Saya harap dapat capai catatan peribadi terbaharu yang terbaik dan teruja untuk bertemu dan berinteraksi dengan atlet pelbagai negara dan budaya,” katanya.

Meskipun terpaksa melakukan dua perkara pada satu masa iaitu belajar dan persiapan menghadapi dua kejohanan utama itu, Bryan berkata beliau mampu membahagikan masa bagi menjalankan kedua-dua tanggungjawab itu.

“Saya bekerjasama rapat dengan jurulatih untuk pastikan saya dalam keadaan terbaik, walaupun ketika menjalani peperiksaan. Apa yang saya rindukan adalah dikelilingi keluarga dan orang tersayang, serta cuaca dan makanan kegemaran,” katanya. – BERNAMA